
Sadari diterbitken Moestik No. 1 jang [m]oeat tjerita loetjoe „Nonton Tjapgome”, [dar]i koeliling fihak kita ada trima permintaän [ak]en terbitken lagi lebih banjak tjerita-tjerita samatjem itoe, jaitoe jang bisa bikin [pem]batja djadi tèrtawa.

Orang jang madjoeken itoe permintaän [?]iatan tiada taoe, bahoea pakerdjaän me[ng]arang ada amat djaoe bedanja dengen [pa]kerdjaän bikin koewe, pakean atawa poen [pe]kakas. Dalem hal-hal jang terseboet bla[ka]ngan, orang bisa lantes besarken penga[?]arannja begitoe lekas ternjata itoe barang [ata]wa makanan ada disoeka dan banjak jang [m]inta. Tapi pakerdjaän mengarang ada laen; [?]hannja moesti dikorek dan dikoempoel [da]ri dalem ingetannja sendiri, dan itoe sang[?] [?]ak tida selamanja bisa disoeroe aken [be]kerdja dan lahirken apa-apa jang kita[or]ang inginken, dan satoe waktoe ia bisa [m]ogok, tida maoe kerdjaken apa jang di[m]inta, dengen satjara begitoe bandel hingga [ti]da bisa dipaksa, diantjem atawa diboedjoek. Boeat karang tjerita jang baek memang boekan gampang, dan ini kasoesahan lantes djadi tambah bebrapa lipet kapan orang hendak karang satoe tjerita baek dan loetjoe; antara begitoe banjak achli-achli jang dapet nama termashoer dalem doenia literatuur, dari doeloe sampe sekarang blon brapa orang jang bisa djadi humourist sedjati. Mark Twain, Dickens, Chesterton, Bricktop, dan bebrapa pengarang lagi, jang terkenal bisa tjiptaken tjerita-tjerita loetjoe, tida dalem semoea tjeritanja ada mengandoeng itoe kaloetjoean, kerna lebih doeloe moesti liat djalan dan doedoeknja itoe tjerita dan kwaliteitnja orang-orang jang bakal diloekisken disitoe. Satoe tragedy jang diadoek dengen kaloetjoean, dan tjerita jang moesti serious diatoer sabagi satoe farce atawa badoetan jang botjingli, itoelah nanti membikin doea-doea tida bisa dapetken maksoednja, hingga kasoedahannja djadi roesak dan tida karoean rasanja.

Tjerita loetjoe boleh dibagi djadi doea matjem. Jang bersifat gendeng atawa gelo dengen satjara botjingli, samatjem tjerita Tionghoa „Sie Laij Kon”, dan jang berdasar pada natuur atawa tabeat dari manoesia. Jang terseboet bjakangan ada paling baek dan bagoes sendiri, sebab kaloetjoean jang terdapet di sitoe boekan dipaksa, boekan bersifat seperti kaloetjoeannja badoet-badoet opera bangsawan jang bikin orang tertawa dengen lahirken segala omongan botjingli seperti orang edan.

Boeat karang satoe tjerita loetjoe dengen berdasar pada tabeatnja manoesia inilah tida gampang, kerna salaennja soeker boeat mengatoer satoe poko tjerita jang satimpal, djoega tida selamanja bisa lantes didapet bahan jang tjotjok boeat digoenaken. Tapi aken loeloesken kainginan pembatja, sekarang kita lahirken ini „Zonder Lentera”, jang maskipoen ada barang bikinan sadja dan blon perna terdjadi, tapi ada loekisken banjak kaänehan dari tabeatnja manoesia jang orang bisa ketemoeken di sembarang waktoe, di segala tempat, antara segala bangsa dan di segala tingkatan atawa deradjat manoesia.

Dengen menoelis „Zonder Lentera” kita boekan tjoemah bermaksoed aken tjoba bikin pembatja djadi tertawa, hanja ingin biar sabagian nanti soeka memikir djoega, bagimana satoe oeroesan jang kaliatan sanget ketjil dan tida berarti, bisa membawa kasoedahan penting dan heibat, sedeng kalakoean jang boesoek, biar poen bagimana keras orang berdaja aken oempetken, achirnja tida membawa slamet.

Tjitjoeroek 4 Mei 1930.

K. T. H.




Bab I

I
SATOE WIJKMEESTER TIONGHOA JANG TIDA DISOEKA.

Djabatan wijkmeester boekan ada satoe pakerdjaän enak, kerna maskipoen membri hatsil jang terkadang ada loemajan djoega, tapi ada banjak sekali sebab-sebab jang bisa bikin orang jang pegang itoe djabatan djadi koerang disoeka, sring ditjomel, disoempahin dan dikoetoek, oleh pendoedoek di dalem wijknja.

Lantaran pakerdjaän wijkmeester teroetama ada boeat poengoetin oewang padjek boeat mana ia trima delapan procent sabagi oepah, maka kaloe ia menagi terlaloe keras, apalagi pada pendoedoek jang koerang mampoeh dan sedeng kasoesahan oewang, rasa djengkel dan mendongkol dari itoe pendoedoek lantes sadja ditoempahin atas kepalanja itoe wijkmeester, maski djoega sabetoelnja ia berboeat begitoe lantaran tegoran atawa prentah keras dari sablah atas, jaitoe dari controleur belasting, jang merasa koerang senang kaloe oewang padjek ada lambat masoeknja. Sasoeatoe orang jang padjeknja berat atawa dikasih naek, apalagi kaloe itoe kenaekan ada satjara loear biasa, banjak atawa sedikit moesti merasa koerang senang pada wijkmeester, jang sekalipoen tida ada doedoek di dalem commissie boeat menaksir padjek, tapi toch ditjoerigaken dengen diam-diam ada kasih katerangan atawa mengasoet pada itoe commissie soepaja padjeknja itoe pendoedoek dibikin berat, kerna semingkin bertambah, semingkin besar wijkmeester poenja bagian. Orang jang padjek penghatsilannja ditaksir terlaloe tinggi, soedah pasti aken menjomel pandjang pendek, tapi orang jang padjeknja ditaksir terlaloe rendah, djaoe berbeda dari kaoentoengannja jang betoel, toch masih banjak jang koerang senang kaloe komoedian itoe padjek dinaekken hingga berimbang dengen kahatsilannja. Inilah ada dari lantaran antara pendoedoek, tida perdoeli bangsa apa dan maskipoen jang tabeatnja lojar dalem banjak perkara, djarang sekali jang merasa senang dan ridlah hati aken kaloearken oewangnja boeat kas negri, hingga orang jang toeroet ambil bagian boeat oeroesan memoengoet padjek seperti wijkmeester Tionghoa, saban-saban moesti kena kalanggar amarah dari pendoedoek jang merasa padjeknja ditaksir terlaloe berat.

Djadi kaloe ada banjak wijkmeester, jang tida disoeka oleh pendoedoek dan sring ditjela atawa diboesoekin oleh orang-orang jang koerang senang, itoeleh tida oesah diboeat heran, kerna pembawa itoe djabatan memang begitoe sifatnja. Saorang jang padjeknja dikoerangin atawa dikenaken enteng sekali, tida nanti bersoekoer atawa memoedji pada wijkmeesternja, tapi jang merasa kaberatan selaloe menjomel pandjang pendek, hingga maskipoen satoe wijkmeester jang berhati moerah dan tida soeka tekan pendoedoek wijknja boeat bantoe bikin padet kasnja gouvernement, toch masih tida bisa terbebas dari tjomelan dan tjelahan.

Dengen menimbang pada sebab-sebab di atas, maka orang djangan heran kaloe pendoedoek di X. ada banjak jang bentji, dan dengen diam-diam sring omongin djelek sekali, pada Eerste Wijkmeester Tan Tjo Lat. Tapi kaloe orang selidikin lebih djaoe dan preksa baek-baek tabeat dan tingka lakoenja itoe „Engko Bek” atawa Lotia, lantes djoega merasa bahoea itoe kabentjian dan tjelahan boekan tjoemah dari pembawanja itoe djabatan, hanja teroetama dari kalakoeannja Tan Tjo Lat sendiri. Maskipoen ia beratsal dari familie baek-baek dan perna dapet djoega sedikit pladjaran Blanda serta bisa djoega omong tjas-tjis-tjoes dalem itoe bahasa, tapi ia terkenal satoe „black-sheep” dalem itoe familie, hingga ampir tida ada satoe jang maoe deketin. Itoe peladjaran jang kepalang tanggoeng — terlaloe ketjil boeat dibikin taplak dan terlaloe besar boeat didjadiken serbeta — membikin ia tida bisa pegang pakerdjaän jang pantes, dan kaloe ini ditambah lagi dengen tabeatnja jang sombong, moraalnja jang bedjad dan moekanja jang sanget tebel, maka tiada heran kaloe achirnja, sasoedah gagal dalem berbagi bagi matjem pentjarian, ia lakoeken pakerdjaän mendjadi zakwaarnemer atawa procureur bamboe, samatjem pentjarian jang tjoemah soeroep boeat, dan bisa didjalanken oleh, orang jang kapinterannja kepalang tanggoeng, berhati kedjem dan bermoeka tebel. Tapi seperti soedah bisa didoega, saorang jang namanja soedah begitoe terkenal „haroem” sabagi Tan Tjo Lat, tida gampang dapet kapertjajaän, hingga itoe pakerdjaän procureur bamboe tida membri hatsil tjoekoep kerna tida banjak orang jang maoe srahken oeroesan apa apa padanja. Koetika soedah poetoes akal dan tida taoe bagimana moesti idoep, mendadak djabatan le Wijkmeester di X. kabetoelan lowong. Dengen meratap dan menangis pada familienja jang djadi officier Tionghoa, ia moehoen dikoerniaken itoe djabatan, sambil bersoempah pandjang pendek jang ia nanti bekerdja dengen djoedjoer dan setia. Tadinja si familie merasa sangsi aken poedjiken padanja, dan tjoba berdaja aken boedjoek bebrapa orang jang lebih tjakep dan boleh dipertjaja; tapi koetika itoe orang-orang jang dipenoedjoe semoea menampik, hingga jang katinggalan tjoemah bebrapa orang jang kwaliteitnja tida berdjaoean banjak dengen Tan Tjo Lat, achirnja itoe officier terpaksa toendjang pada ini satoe familie, lantaran mana dengen mendadak itoe procureur bamboe di satoe hari boleh pake topi pet poetih terhias wapen Nederland dan kantjing letter W, dan djalan moendar-mandir di kampoeng Tionghoa sabagi radja-radjaän sambil kepala dongak ka atas, dan di-iringin oleh bebrapa goendal jang djadi iapoenja serean atawa orang-orang soeroean.

Dalem bebrapa boelan pertama sadari pangkoe itoe djabatan, Tan Tjo Lat berlakoe radjin sekali. Salaennja kawadjiban jang biasa sabagi wijkmeester, ia lakoeken djoega dengen maoenja sendiri pakerdjaän politie boeat djalan ronda satiap malem dalem kampoeng Tionghoa jang kaslametan dan kasantosaännja ia hendak perhatiken dan djaga dengen betoel. Boekan djarang kedjadian, bebrapa pentjoerian, penipoean dan laen-laen kadjahatan ia soedah bisa terangken hingga pendjahatnja kena ditangkep dan dihoekoem. Sasoeatoe pahala jang ia lakoeken, maski jang bagimana ketjil dan tida berarti, ia tida alpa aken poekoelin gembrèng dan siarken pada orang banjak, soepaja antero pendoedoek Tionghoa di B. djadi taoe jang sekarang iaorang mempoenjai satoe wijkmeester djempol, jang bisa kasih tanggoengan pada sasoeatoe pendoedoek jang hartawan, boleh masoek tidoer dengen pentang pintoe roemahnja antero malem zonder ada pentjoeri jang brani masoek, kerna kaämanan di kampoeng Tionghoa ia nanti djaga dengen betoel.

Ini karadjinan, ditambah poela pengaroeh jang ia dapet sabagi Lotia, membikin maoe atawa tida orang terpaksa taro djoega sedikit perindahan padanja. Bangsa Tionghoa, jang kabanjakan tabeatnja „djaga kapentingan sendiri lebih doeloe”, merasa tida ada perloenja aken moesoein pada Tan Tjo Lat sabagitoe lama perboeatannja tida meroegiken atawa menjoesahken padanja. Itoelah sebabnja maka — maskipoen sakedar di depan sadja — banjak orang jang pasang moeka manis pada itoe wijkmeester dan soeka tanggap obrolannja jang agoelin dan poedji diri sendiri, dan malah antara golongan orang bertabeat rendah ada banjak djoega jang, lantaran taoe Tan Tjo Lat soeka sekali dioempak-oempak, sengadja briken poedjian begitoe moeloek jang membikin ini orang berotak angin djadi semingkin sombong dan rasa sekarang ia soedah djadi radja dalem kampoeng Tionghoa di X.

Satoe pengarang hikajat perna bilang, maka Rome mempoenjai begitoe banjak keizer-keizer jang boe-to, ada dari lantaran begitoe lekas naek ka atas tachta, saorang jang normaal bisa berobah mendjadi gila lantaran kakwasaännja terlaloe besar dan oempakan serta kahormatan jang ia dapet ada terlaloe liwat wates. Memang oempakan ada djadi saroepa ratjoen jang berbahaja, kerna begitoe lekas satoe manoesia moelai soeka dioempak, itoelah ada menandaken dalem salah satoe bagian dari otaknja ada terdapet apa-apa jang koerang betoel doedoeknja. Kritiek dan tjelahan membikin orang berpikir dan preksa kaädaän diri sendiri, hingga saorang jang pande dan berboedi selaloe tarik faedah dan kaoentoengan dari sasoeatoe tjelahan jang orang lemparken atas dirinja. Tapi oempakan atawa poedjian, apalagi jang dibriken oleh golongan siauw-djin, sifatnja berbahaja sekali, kerna salaennja kosong dan tida berarti, ia bisa bikin manoesia jang pendek pikiran dapet perasaän jang semoea perboeatan dan kalakoeannja ada paling baek dan betoel sendiri; dan berbareng dengen itoe ia mempoenjai sangkaän, sasoeatoe orang jang tida bisa setoedjoe dengen iapoenjn pikiran atawa anggepan, brani tjela atawa kritiek kalakoean dan perboeatannja, itoelah ada orang-orang boesoek jang wadjib digoesarin dan dimoesoein, hingga kaloe bisa haroes djoega digentjèt sampe iaorang bertobat dan mengakoe salah. Dan salaennja dari itoe saorang jang soedah dibikin mabok dengen poedjian dan oempakan, biasanja djadi lebih brani berboeat hal-hal djelek dan koerang baek, jang ia tida nanti lakoeken kaloe perboeatannja sring ditjela atawa dikritiek orang.

Tapi soedah tentoe ini penjakit gila-hormat boekan tjoemah katoelaran atawa kena pengaroeh dari loear, hanja teroetama moentjoel dari tabeatnja sendiri. Saorang jang loeas dan pandjang pikiran, tida gampang tabeatnja jang tetep dan tentrem bisa berobah maski dihormat dan dioeroekin poedjian besar oleh antero manoesia. Sablonnja trima satoe kapoedjian, ia preksa doeloe dirinja apa ada harga aken dapetken itoe atawa tida. Djoega ia bisa lantes liat dan bedaken antara poedjian atawa penghargaan jang djoedjoer, dengen segala oempakan kosong dari orang-orang jang hendak mendjilat dengen maksoed soepaja ditoeloeng atawa disoeka. Jang blakangan membikin ia lebih berhati-hati, soepaja tida membawa kasoedahan jang meroegiken pada diri sendiri. Ia tida bisa bergirang, malah merasa maloe, merasa djengkel dan terhina, kaloe orang membri poedjian jang boekan moestinja.

Tapi sebab Tan Tjo Lat bermoraal bedjad dan berotak angin, ia anggep sasoeatoe poedjian jang orang briken memang wadjibnja ia moesti dapet, dan malah ia merasa djengkel sekali kaloe publiek kaliatan tida perdoeli atawa koeranq hargaken pada iapoenja karadjinan dan djasa-djasa. Dan di fihak publiek golongan rendah, lantaran taoe Tan Tjo Lat ingin sekali dapet oempakan dan poedjian, dan sabagian lagi lantaran koeatir kaloe bikin itoe Engko Bek koerang senang nanti padjeknja dikasih naek, pasti sadja tida sekakar boeat iringin kasoekaännja itoe, hingga saban kalih Tan Tjo Lat mengobrol aken banggain kapandeannja, kabanjakan jang lantes „gendangin” dengen poera-poera menjataken kagoem, dan sasoeatoe pikiran jang ia lahirken, maski sifatnja bagimana botjingli, oleh jang denger lantes disamboet dengen “ja, betoel!“ sambil manggoet-manggoet kepala.

Begitoelah Tan Tjo Lat jang berotak angin djadi ada idoep dalem oedara kapalsoean jang tertjipta oleh iapoenja sikep sendiri jang gila-hormat, Lantaran mengira kabanjakan pendoedoek di X. ada taro indah dan sijmpathie serta segala perboeatannja orang taro harga dan benerken, maka ia djadi semingkin brani aken pentang pengaroeh dan kakwasaännja boeat bikin dirinja lebih dihormat dan di-indahin lagi. Iapoenja toengket djadi semingkin enteng boeat diajoen aken baboek badannja orang-orang Tionghoa miskin, pemadatan dan boeaja-boeaja jang berglandangan di kampoeng Tionghoa maski boeat kesalahan jang amat ketjil, oepama tida lekas boeka topi kaloe berpapasan pada itoe Eerste Wijkmeester. Orang-orang jang ia perna dendem hati atawa jang djadi moesoehnja, ia gentjèt betoel-betoel dalem oeroesan padjek dengen kasih segala katerangan djoesta pada commissie belasting.

Saorang jang gila hormat dan soeka agoelin diri, djarang jang bisa idoep himat dan pelit, kerna itoe tabeat mendjoeroengken boeat ia selaloe pake ongkos besar soepaja kaliatan agoeng di mata orang. Maskipoen Tan Tjo Lat di di waktoe belangsak soedah perna idoep satjara pengemis, tapi sasoedahnja djadi wijkmeester karojalannja lantes timboel, hingga oewang persenan dari penagian padjek tida bisa menjoekoepin iapoenja kaperloean, kerna salaennja ongkos dalem roemah tangga selaloe bertambah, ia poen moesti blandjain djoega bebrapa goendik. Kasoedahannja, seperti bisa lantes didoega, ia moelai berdaja aken tjari hatsil di loearan dengen menggoenaken pengaroehnja iapoenja djabatan. Begitoelah perdjoedian gelap telah moentjoel sabagi djamoer di bawah perlindoengannja itoe wijkmeester jang dapet bagian dari kaoentoengan. Sabaliknja orang jang dengen sadjoedjoernja hendak bikin pesta dengen disertaken perdjoedian jang biasa, sringkali dibikin soesah kaloe tida mengarti bagimana moesti „tèmpèl” pada Enko Bek.

Tapi semingkin kahatsilannja bertambah, ongkos penghidoepannja poen naek semingkin tinggi, hingga Tan Tjo Lat terpaksa korèk lagi soember soember kahatsilan baroe. Ia taoe toekang-toekang babi Tionghoa sring potong babi dengen menggelap boeat menjingkir pembajaran belasting pada gemeente; ia taoe di mana adanja roemah-roemah petjandon gelap dan sarang-sarangnja toekang smokel. Ia taoe djoega ada banjak orang totok jang lantaran bodonja atawa teledornja, soedah tida minta disamboeng marika poenja toelatingskaart sasoedahnja abis temponja, atawa minta ongdjie sasoedah mempoenjai pakerdjaän dan penghidoepan tetep disini. Tan Tjo Lat jang soedah sring tangkep itoe orang-orang jang melanggar wet sekarang goenaken ini pengatahoean boeat kaoentoengan sendiri. Toekang-toekang babi dan pengoeroes dari roemah-roemah petjandon gelap, dan begitoe poen toekang-toekang smokel, ada dapet iapoenja perlindoengan, hingga boleh potong babi di loear djagal dari gemeente, boleh trima orang dateng menjerèt, boleh djoeal madat gelap, kaloe sadja „tida loepa” pada Engko Bek. Pengarakan gelap poen traoesah koeatir nanti digrebekin, kaloe sadja tida alpa menjoembang setiap boelan sekean dozijn arak obat jang baek, jang Tan Tjo Lat dojan sekali tenggak, hingga boekannja djarang orang ketemoeken ia djalan sempojongan di straat sambil moeloetnja berbaoe A.O.B dan mengotje tida karoean djoentroengannja. Orang-orang Tionghoa Totok jang ketangkep dengen tida mempoenjai toelatingskaart atawa ongdjie, boleh sekali harep Enko Bek poenja „pertoeloengan” kaloe sadja srahken sadjoemblah oewang. Pendeknja, mangkin lama Tan Tjo Lat mangkin brani berlakoe sawenang-wenang aken tjari segala matjem hatsil jang ia bisa korek dari kampoeng Tionghoa di X.

Ini segala perboeatan soedah diketahoei djoega oleh sabagian besar pendoedoek Tionghoa, hingga moesoeh-moesoehnja Tan Tjo Lat jang memang boekan sedikit, selaloe djadi bertambah dan semingkin giat aken berdaja boeat roeboehken padanja. Orang-orang jang tadinja ada taro sedikit sijmpathie boeat karadjinannja tangkep orang-orang djahat, sekarang moelai merasa djemoe koetika meliat kalakoeannja jang boesoek dalem laen-laen hal. Tapi segala daja boeat bongkar kasalahannja itoe wijkmeester selaloe tida berhatsil, kerna salaennja tida ada jang brani mengadoe atawa djadi saksi dengen berterang, djoega Tan Tjo Lat soedah atoer pendjagaän lebih doeloe boeat batalken segala daja dari moesoeh-moesoehnja jang hendak tjilakaken padanja.

Maski Tan Tjo Lat ada saorang gila-hormat dan berotak angin, sabagi satoe procureur bamboe ia mengarti djoega bagimana moesti mendjilat pada orang jang saätasan, teroetama pembesar-pembesar dan orang-orang politie. Controleur, Patih, Wedana, Commissaris, Politie Opziener, Djaksa, Mantri Politie dan laen-laen lagi, ampir semoea ia soedah tèmpèl soepaja djadi sobatnja. Sedeng ia sendiri ada sanget rakoes dengen smeer, ia tida sekaker boeat lepas „madoe” pada jang saätasan, dengen beroepa barang makanan, persenan dan laen-laen lagi. Politie opziener jang idoeng poetih, boleh sekali harep bantoeannja Meneer Wijkmeester boeat dapetken prampoean-prampoean jang eilok. Jang mana dojan tenggak A.O.B. satiap sore boleh bikin peroetnja melemboeng dengen ini minoeman, jang selaloe sedia tjoekoep di roemahnja Tan Tjo Lat. Raden-raden dan Djoeragan-djoeragan jang dojan mengibing, nanti dapetken di dalem dirinja Tan Tjo Lat satoe kawan jang sama giat dan getolnja aken plesieran sama tandak dan ronggeng atawa wajang tjokèk dari sore sampe pagi. Kapan Commissaris Politie atawa Njonjanja koerang enak makan, kaloe sadja ia omongken ini hal pada Tan Tjo Lat, boleh dipastiken sabentar sore nanti datang satoe boedjang jang bawa satoe rantang berisi penoeh dengen bami, tjaptjay dan foejonghay jang paling sedep jang bisa didapet dalem satoe restaurant Tionghoa, dengen berikoet djoega bebrapa botol arak obat jang paling haroem boeat anter toeroennja itoe makanan ka dalem peroet. Maka tiada heran kaloe itoe orang-orang politie, jang begitoe sring trima boedi dari itoe wijkmeester Tionghoa jang amat manis dan pande bergaoelan, achirnja tida bisa benerken boenjinja segala soerat boedek jang ditrima oleh assistent-resident dan laen-laen pembesar tinggi tentang kaboesoekannja Tan Tjo Lat, hingga semoea dilempar ka krandjang roempoet dan dianggep sadja sabagi fitenahan dari orang-orang jang berhati dengki dan pengetjoet.

Dalem kaädaän begitoe, maka tiada heran kaloe pendoedoek Tionghoa di X, jang ampir saban hari denger kabar baroe tentang perboeatan jang mendjemoeken dari Tan Tjo Lat, seperti kapoetoesan akal boeat singkirken itoe kepala kampoeng jang tida disoeka. Orang soedah kira jang Tan Tjo Lat bakal pangkoe teroes itoe djabatan sampe ia ingin brenti dengen soeka sendiri atawa malaikat maut panggil ia mengadep pada Giam Lo Ong. Dan Tan Tjo Lat, jang taoe iapoenja moesoeh-moesoeh tida nanti bisa bikin apa-apa, nafsoenja boeat dapet kahormatan dan kabesaran semingkin bertambah, hingga ia soedah moelai berdaja aken bisa diangkat djadi Luitenant dengen merangkep pakerdjaän Wijkmeester, soepaja hatsilnja djangan ilang.

Kajiatan ini ambitie dari Tan Tjo Lat ada harepan aken terkaboel, kerna di X, memang soesah didapet satoe orang pantes jang maoe pangkoe itoe djabatan Luitenant Tionghoa, satoe kahormatan jang kosong dan meroegiken. Tan Tjo Lat malah soedah moelai pikirken titel jang ia aken pake kaloe soedah diangkat djadi Luitenant der Chineezen. Satoe orang jang berpengatahoean tinggi dalem hoeroef Tionghoa jang ia minta pertoeloengan soedah oendjoekin doea titel jang satimpal boeat ia pake, jaitoe Tjauw Lo dan Gè Lo, jang ia boleh pilih mana jang disoeka.

Sedeng Tan Tjo Lat lagi mengimpi aken dapet kahormatan agoeng sabagi Luitenant der Chineezen, jang nanti membikin ia lebih dihormat oleh antero pendoedoek di X. segala bangsa, dan sedeng pendoedoek Tionghoa moelai poetoes harepan aken bisa singkirken itoe tetoea kampoeng jang dibentji, mendadak ada terdjadi satoe hal jang membikin Tan Tjo Lat poenja kantjing letter W dan pet Eerste Wijkmeester terbang katioep angin. Ini kadjadian jang tida terdoega ada beratsal tjoemah dari satoe oeroesan sanget ketjil, jang tida satoe orang sangka bisa membawa kasoedahan begitoe penting, jaitoe: doea pamoeda naek fiets zonder lentera!

Bagimana dan kenapa itoe perkara tektek-bengek bisa membikin Tan Tjo Lat ilang djabatannja, inilah nanti di toetoerken dalem fatsal berikoet.




Bab II

II
ZONDER LENTERA

Koetika referee tioep abis fluitnja aken menandaken pertandingan berachir, langit ada gelap dan grimis kasar-kasar moelai toeroen ka boemi. Itoe ratoesan orang jang berkoempoel di sapoeter lapangan Tegalsawa, aken saksiken pakoempoelan voetbal Tionghoa „Sie Djin Koei” bertanding dengen club Indonesier „Ardjoena”, dengen terboeroe-boeroe telah menjingkir aken tjari perlindoengan. Liwat bebrapa minuut komoedian, aer langit soedah toeroen ka boemi seperti ditoeang, dan dari sebab tjoemah sedikit sadja kandaran jang terdapet di pinggir djalan, maka sabagian besar dari penonton terpaksa mampir di roemah-roemah orang Boemipoetra di deket sitoe aken menoenggoe soeroetnja oendjan.

Tapi itoe oedjan melit sekali; satoe djam lamanja ia toeroen dengen lebet, terbantoe oleh tioepannja angin kidoel jang santer, hingga antero straat seperti tertoetoep oleh daon-daon jang rontok dan tjabang-tjabang aloes dan kering jang patah dari poehoen-poehoen jang toemboe di pinggir djalan. Sampe djam 7 malem baroelah itoe angin brenti dan itoe oedjan sedikit soeroet, koetika mana digoenaken oleh itoe orang-orang jang abis menonton aken poelang ka roemahnja.

Antara penonton-penonton Tionghoa jang kena terpegat oleh itoe oedjan angin, ada djoega Willem Tan dan Johan Liem, jang doedoek di tepas roemahnja saorang kampoeng dengen roepa kesel, apalagi sebab marika soedah merasa lapar. Koetika meliat itoe oedjan moelai soeroet, Tan berkata pada sobatnja:

„Johan, sekarang kita boleh tjoba brangkat, sebab kaloe maoe toenggoein sampe ini oedjan brenti betoel, brangkali tenga malem kita baroe bisa poelang ka roemah; tida kenapa pakean kita basa”.

„Akoe boekan toenggoein oedjan, hanja maoe toenggoe sampe kita dapet satoe deeleman atawa sado”, saoet Johan Liem.

— „Kaoe toch ada bawa fiets, dan akoe boleh membontjang di blakangmoe”. — „Tapi akoe loepa bawa lentera, kerna tida kira bakal moesti poelang sampe malem”.

— „Tida perdoeli, kita boleh djalan teroes sebab di waktoe begini oedjan di straat tentoe tida ada orang politie. Brangkali kaloe kita soeda sampe di djalanan jang rame, nanti bisa dapetken kandaran jang kita boleh toempangken”.

— „Itoe betoel, akoe tida pikir sampe begitoe djaoe”, kata Johan jang lantes sèrét fietsnja menoedjoe ka straat dan lantes dinaekken bersama Willem jang membontjang di blakangnja.

Di straat kaliatan soenji, tjoemah sedikit orang sadja jang liwat dengen pake pajoeng atawa mantel. Satoe doea kandaran jang diketemoeken semoea ada poenja moeatan, hingga itoe doea pamoeda, jang naek fiets zonder lentera, terpaksa berkandaran teroes.

Koetika sampe di Stationsweg, jang pernanja sedikit rame, oedjan masih meritjik teroes, dan tida satoe kandaran kosong jang diketemoeken. Willem dan Johan, jang dapetken djalanan ada soenji dan politie jang djaga straat tida kaliatan mata idoengnja, tida koeatir satoe apa lagi aken landjoetken itoe perdjalanan dengen fiets zonder lentera sampe di roemah. Tapi koetika marika liwat di deket satoe gardoe, dimana ada bebrapa orang sedeng berlindoeng, mendadak lompat ka straat satoe politie agent Boemipoetra jang, sambil angkat roejoengnja ka atas, laloe bertreak: „Stop! kenapa tida pake lentera!”

Willem kisikin Johan jang pegang stuur „Lariken teroes!” tapi soedah telaat, kerna itoe hamba wet soedah berdiri di depan sekali dari itoe kandaran sambil pentang kadoea tangannja seperti orang jang hendak menangkap ajam. Maoe atawa tida itoe fiets terpaksa dibrentiken dan itoe doea pamoeda toeroen dari itoe kandaran.

„Kenapa zonder lentera?” tanja itoe politie agent.

Johan seperti kamekmek, tida bisa mendjawab, tapi Willem laloe berkata: „Kita tida bawa lentara, sebab kita tida niat kaloear malem. Ini oedjan soedah halangin kita brangkat poelang di waktoe masih siang”.

„Tida perdoeli, orang tida boleh naek fiets di waktoe malem zonder lentera”, kata itoe politie agent sambil kaloearken iapoenja boekoe notitie dan potlood.

— „Siapa nama?”

Johan glagapan, tapi Willem jang gagah laloe mendjawab: „Hong Hiang Tjioe!” — „Dan ini jang satoe lagi?”

— „Tjoe Pek San”, saoet Willem.

Sasoedahnja menjatet itoe doea nama, itoe politie agent menanja lagi: „Tinggal di mana?”

— „Patjinan”, saoet Willem.

— „Straat apa?”

— „Passerstraat”.

— „Roemah nommer brapa?”

— „Tida taoe, akoe tida inget nommernja”.

— „Roemahnja siapa?”

— „Roemah obat Tjina, merk Gwa Po Tong, eigenaârnja sienshe Ang Pauw Sian”.

— „Doea-doea tinggal disitoe?”

— „Ja,”.

Sasoedahnja menjatet beres, itoe politie agént berkata: „Soedah, boleh poelang, toenggoe sadja panggilan dari commissaris. Djangan naek lagi itoe fiets kaloe tida ada lentera”.

Willem dan Johan landjoetken perdjalanannja sambil sèrèt itoe fiets.

„Ach, Willem, akoe tida mengarti kaoe brani djoestain politie dengen kasih nama dan adres palsoe”, kata Johan dengen roepa koeatir.

„Tida perdoeli, besok iaorang boleh tjari itoe Tjoe Pek San, obat boeat anak ketjil jang peroetnja masoek angin, dan itoe Hong Hiang Tjioe, arak obat boeat orang jang badannja kepoekoel. Ini doea matjem obat memang ada sedia pada sienshe Ang Pauw Sian di roemah obat Gwa Po Tong, jang advertentienja orang bisa batja djoega dalem soerat-soerat kabar”, saoet Willem sambil tertawa-tawa.

— „Tapi bagimanakah kaloe kataoean tida ada orang bernama begitoe di roemah obat? apakah kita tida bisa dapet soesah soedah djoestaken pada politie?“

— „Memang, kaloe ia kenalin. Tapi di waktoe oedjan dan gelap itoe agent tida bisa kenalin kita poenja roepa, dan kaloe blakang kalih ia ketemoe, kita boleh poengkir, dan ia tida bikin apa-apa kerna zonder ada saksi“.

— „Ach, akoe merasa tida enak; akoe tida soeka perkara“.

— „Djangan pengetjoet, kita moesti brani norèk, kaloe saändenja ini akal kataoean toch kita, anak-anak sekola, tida bisa dihoekoem badan, paling banjak tjoemah didenda saorangnja satoe ringgit, jang kita boleh pandeng sadja seperti kalah bertaro voetbal”.

— „Perkara zonder lentera akoe tida koeatir, tjoemah akoe takoet kapan kita tipoe politie dengen kasih nama dan adres palsoe, kita bisa dapet soesah”.

— „Kaloe sampe kataoean, kaoe boleh lemparken semoea kasalahan padakoe, sebab boekannja kaoe, hanja tadi akoe sendiri jang djawab segala pertanjaännja itoe politie agent. Akoe malah merasa girang soedah bisa goenaken ini tipoe, sebab itoe agent poenja karadjinan ada meliwatin wates. Waktoe straat kosong dan toeroen oedjan, tida perloe ia moesti riboetin apa fiets ada lentera atawa tida. Kaloe besok Tjoe Pek San dan Hong Hiang Tjioe ditjari tida kadapetan, hingga ternjata ia kena ditipoe, pastilah ia bakal dapet idoeng pandjang”.

Sambil omong-omong begitoe itoe doea pamoeda soedah liwatken satoe tikoengan jang membikin itoe gardoe tempat berlindoengnja itoe politie agent tida kaliatan lagi. Mendadak oedjan toeroen kombali semingkin lebet, hingga iaorang poenja pakean djadi lèpèk sama sekali.

— „Hajo, Johan, kita naek lagi di ini fiets, tida enak moesti oedjan-oedjanan di sapandjang djalan begini roepa”, kata Willem.

— „Bagimanakah kaloe ketemoe politie lagi”?

— „Kasih lagi nama dan adres paisoe, abis perkara! tapi akoe rasa kasanain tida ada politie”.

Sigrah djoega itoe doea pamoeda berkandaran fiets lagi seperti tadi, dengen dilariken sakeras-kerasnja. Koetika iaorang sampe di Grootepostweg jang meneroes ka Kampoeng Tionghoa, jang djalannja lebar dan kanan kiri ditedoehi oleh poehoen-poehoen kenari, dari sablah depan kaliatan ada satoe orang naek fiets dengen berkrodong mantel item, jang koetika soedah ampir berpapasan, mendadak lompat toeroen dari fietsnja jang lantes diplintangin di tenga straat hingga ampir katoebroek oleh Johan.

„Stop!” treak itoe orang jang pake mantel item.

Johan terpaksa tahan fietsnja soepaja djangan bertoebroekan dan lantes lompat toeroen bersama Willem.

„Akoe politie agent!” kadengeran soeara saorang Blanda; „mana kowe poenja lentera, jongen?”

„Tida ada, meneer, kita kaoedjanan dari masih siang“, saoet Willem.

— „Tida boleh naek fiets zonder lentera. Kasih taoe kowe poenja nama dan adres“.

— „He Wan Tja dan Foe Yong Hay“, saoet Willem. — „Tempat tinggal“?

— „Toapekongstraat“.

— „Nummer roemah“?

— „Tida inget, ’neer, tapi gampang ditjari, ‘neer, kita tinggal di Restaurant Soedi Mampir, masa ‘neer tida taoe, kapan kita sring ketemoe ‘neer doedoek minoem dan makan disitoe“.

— „Ja, akoe kenal itoe restaurant. Tapi siapa nama eigenaarnja?“

— „Tjia Be Liauw“.

— „Ia ada djadi kowe poenja perna apa?“

— „Kita poenja oom“.

— „Nou soedah, kapan dapet panggilan dari kantoor commissaris politie, kowe berdoea moesti mengadep“, kata itoe politie agent Blanda sambil simpen boekoe notitie dan potloodnja. „Pas op, hoor! laen kalih tida boleh naek fiets zonder lentera“.

„Dank U, meneer“! djawab Willem sambil tertawa-tawa, sedeng Johan bengong dengen moeka poetjet.

„Hai, kaoe begitoe brani mendjoesta lagi“, kata Johan sambil tarik napas.

„Soedah kepalang!” saoet Willem. „Biar besok ia tjari itoe doea matjem makanan di restaurant Soedi Mampir, tentoe selamanja bisa dapet. Sekarang, Johan hajo naek lagi, soedah kepalang norèk, biar antero politie jang kita ketemoe di sapandjang straat kita djoestain.”

„Ach, akoe lebih soeka toenggoe sampe ada liwat deeleman jang kosong,” kata Johan.

„Kaloe begitoe kaoe boleh toenggoe disini,” kata Willem sambil pegang stuurstang dari itoe fiets. „Biarin akoe poelang doeloe sendirian dengen naek ini fiets zonder lentera.”

Abis bilang begitoe, ia moelai hendak pandjat itoe fiets tatkala Johan berkata: „Apa boleh boeat, biar akoe membontjang dari blakang.”

Begitoelah itoe doea pamoeda landjoetken perdjalanannja menoedjoe ka kampoeng Tionghoa di tenga oedjan lebet, dan achirnja sampe di marika poenja roemah dengen slamet tida terganggoe lagi oleh hamba-hamba wet.




Bab III

III
HAL-HAL JANG TIDA ENAK.

Koetika Eerste Wijkmeester Tan Tjo Lat kaloear dari kamar tidoernja, matahari soedah naek tinggi. Dengen tekoek moeka asem dan oering-oeringan ia sèmbat satoe handoek dan pergi ka kamar mandi, di mana ia bertreak dan maki-maki istrinja lantaran saboen jang ia biasa pake sekarang tida ada. Itoe istri dengen berlari-lari lantes bawain itoe saboen jang terletak di deket tempat tjoetji tangan.

„Kenapa itoe saboen dibawa ka sana?” menjengor Tan Tjo Lat.

„Kaga taoe siapa jang angkat,” saoet sang istri,

„Loe moesti taoe, loe moesti preksa! dasar loe males sama djoega babi! Kaloe loa soedah kaga soeka oeroes roemah tangga loe boleh pergi per setan dari sini, goea soedah kenjang liat loa poenja tjetjongor! seratoes anak prawan jang bagoes dan toeroenan pantes goea bisa dapet sekarang, loe taoe? Dasar prampoean kaga taoe diri! kaloe kaga goea jang kesianin, loe sekarang masih mendekam di roemahnja Ma Enok djadi soendel!”

Njonja Tan Tjo Lat menjingkir dari depan soeaminja dengen aer moeka tida berobah. Ia soedah terlaloe biasa satiap hari ditjoetji maki begitoe roepa, malah terkadang ditempilingin dan dilabrak, apalagi kaloe Tan Tjo Lat lagi sedang mabok arak, maka itoe makian jang sanget brutaal, jang bisa bikin laen prampoean djadi nekat aken lantes angkat kaki menjingkir dari itoe roemah di itoe saät djoega, boeat ia tida ada arti dan rasanja apa-apa, lantaran soedah kabiasaän. Laen dari itoe, ia boekan istri kawin, hanja piaraan, jang toeroet pada Tan Tjo Lat koetika soedah djanda dalem kaädaän sanget melarat, dengen mempoeniai bebrapa anak jang masih ketjil. Banjak taon ia soedah ikoetin Tan Tjo Lat sadari koetika ia masih memboeaja sampe sekarang ia soedah djadi Eerste Wijkmeester. Maskipoen diperlakoeken begitoe kasar hingga tida berbeda dari satoe boedjang prampoean, tapi ia teroes tinggal bersabar, boekan sadja lantaran soedah biasa ia trima itoe tjatjian dan hinaän, hanja kerna ini njonja, sabagi djoega kabanjakan orang-orang prampoean jang tjoepet, ada poenja kabanggaän boeat dapet panggilan „Njonja Bek”, apalagi kaloe di roemahnja kadatengan istri dari orang politie dan prijaie-prijaie, jang briken kahormatan padanja seperti jang wadjib didapet oleh satoe njonja roemah dan istri dari satoe Eerste Wijkmeester. Kaloe sekarang ia tinggalkan Tan Tjo Lat, penghidoepannja bakal djadi soeker sekali, kerna familienja ada miskin dan boeat dapet soeami lagi tiada gampang kerna sekarang ia soedah moelai toea. Seperti satoe istri piaraän ia tida ada hak aken minta bagian apa-apa dari barang milik soeaminja. Maka itoe, maskipoen terkadang ia meresa djengkel kaloe diperlakoeken katerlaloean, ia terpaksa trima nasib, paling banjak ia tjoemah bisa koetjoerken aer matanja dan harep biar anak-anaknja — jang didapet dari soeaminja jang doeloe — lekas besar dan djadi orang baek, soepaja ada tempat boeat ia toempangken diri.

Tan Tjo Lat poenja adat memang sanget djelek, apalagi pada orang-orang dalem roemahnja. Tapi ini pagi ada bebrapa lantaran jang membikin ia djadi moengsang-mangsing atawa oering-oeringan. Samalem ia poelang ka roemah dalem kaädaän djengkel. Tan Tjo Lat, jang biasa melajap satiap malem, katanja boeat „meronda dan tangkep pendjahat“, soedah koendjoengin satoe roemah perdjoedian gelap dimana ia ada poenja hoen-gia dan dapetken disana satoe rombongan orang jang lagi asik maen baccarat. Tadinja ia tjoemah hendak mampir sabentaran aken tenggak bebrapa glas brendy ang memang ada tersedia disitoe speciaal boeat angetin peroetnja Engko Bek kaloe ia dateng mampir di waktoe malem boeat mengobrol aken agoelin dirinja sendiri dan boesoekin orang-orang jang ia bentji. Tapi ini sekali, koetika ia menongkrong di samping medja djoedi, hatinja merasa ketarik meliat apesnja orang jang djadi bandar, jang saban-saban kartoe dibalik selaloe mati, hingga toempoekan oewang kertasnja jang tadi begitoe tebel, sekarang perlahan-perlahan moelai tipis. Tan Tjo Lat mengiler koetika meliat orang-orang kantongin oewangnja bandar begitoe gampang. Satjara automatisch, dengen zonder merasa lagi, djari tangannja merogoh ka dalem sakoe, dan tjaboet kaloear salembar oewang kertas dari ƒ 10 jang lantes di lempar ka atas medja boeat toeroet pasang salah satoe kartoe di bagian jang kaliatan sedeng moedjoer.

„Ini pasangan soedah sampe tjoekoep, panggilannja tjoema lima poeloeh“, kata salah satoe pendjoedi.

„Tida perdoeli, goea maoe toeroet pasang!“ kata itoe Engko Bek.

Salah satoe pendjoedi laloe angkat oewang pasangannja, soepaja Tan Tjo Lat bisa toeroet maen. Kartoe-kartoe diïntip dengen perlahan, dan achirnja dengen moeka bersorot girang itoe bandar balikin kartoenja sambil treak „sembilan!“ dan teroes garoek antero oewang jang ada di medja.

Tan Tjo Lat menggêrêng sedikit koetika meliat oewangnja anjoet. Ia rogo lagi sakoenja, dan toeroet pasang lagi ƒ 10, tapi ini pasangan poen mati.

Tan Tjo Lat garoek-garoek idoengnja jang berwarna merah lantaran terlaloe banjak tenggak alkohol. Koetika kartoe moelai dibagi, ia lemparken lagi salembar oewang kertas dari ƒ 25, jang djoega kena digaroek oleh bandar.

Dengen menggrendeng dan menjoempain, sedeng djidatnja bertjoetjoeran kringet, ia ambil dompet oewangnja dan toewang antero isinja, jang terdiri dari oewang perakan, tengahan, talènan dan pitjisan, sama sekali kira berdjoembla ƒ 15, jaitoe sisa dari oewang jang masih katinggalan dalem sakoenja. Ini oewang djoega achirnja kena digaroek oleh bandar.

Dengen banting kaki ia menghamperi medja tempat botol brendy, minoem tiga glas dengen tjepet, lantes balik kombali ka medja djoedi, tinggal menongkrong disitoe liatin orang maen.

Bandar apes kombali; tiga kalih kartoenja mati. Koetika kartoe dibagi poela, Tan Tjo Lat lemparken satoe doos korek api ka atas medja, sambil treak dengen soeara sember: „Lima poeloeh!”

Sang bandar mengawasin sabentaran.

— „Betoel-betoel lima poeloe, engko Bek?”

— „Apa loe kira goea maen gila? Lima poeloe perak goea pasang!”

Kartoe-kartoe dibalik, dan itoe pasangan mati.

Tan Tjo Lat lemparken sigaretnja maski baroe diïsep sedikit, dan koetika kartoe dibagi poela, ia gebrak medja dengen tangannja sambil treak: „saratoes!”

Si bandar merandek dan mengawasin. Ia brenti membagi kartoe, dan berkata: „Owe minta dipasang sama oewang contant”.

„Apa loe kira goea nanti angglap? apa loe kaga pertjaja sama goea?” menjeratak Tan Tjo Lat sambil delikin matanja.

„Boekan begitoe, boekan owe koerang pertjaja sama engko Bek”, saoet itoe bandar, „tapi koerang enak kaloe orang pasang sama omongan sadja, sedeng owe moesti bajar sama oewang contant”.

Tan Tjo Lat dengen tekoek moeka asem, tarik tangan badjoenja saorang tinggi koeroes jang berdiri di sablahnja, sambil berkata: „Beng, kasih goea pake doeloe no-pè!“

„Mana ada, owe soedah kala banjak“, saoet itoe orang dengen roepa koeatir.

— „Kaloe kaga ada loe sadja, Soei, kasih doeloe tje-pé“, kata Tan Tjo Lat pada satoe orang moeda jang berdiri di sebrangnja.

— „Owe-poenja doeit semoeanja blon ada si-tjap“, saoet itoe pamoeda sambil moendoer sedikit.

Tan Tjo Lat berlaloe sabentaran, masoek ka dalem aken samperin toean roemah jang lagi dongeng sama bebrapa orang jang rebah isep madat di satoe kamar. „Piang, loe ada doeit? kasih goea pake tje-pé lebih doeloe“.

— „Mana ada, soedah bebrapa malem disini sepi sadja lantaran oedjan, baroe ini sore ada ramean sedikit“.

— „Tapi goea perloe pake doeit boeat poelangin goea poenja kekalahan“.

— „Allah! boeat apa Engko Bek toeroet maen, anggoeran kita lim disini. Apakah Engko Bek maoe so djoega sedikit? kemaren baroe dateng sapoeloe tail, kiriman jang paling blakang dari Singapore, lebih enak dari jang doeloean, ampir tida berbeda dengen madat kong-pan-gè. Atawa apa brangkali Enko Bek maoe tja-bo? Ma Enok baroe trima sienhwe dari Soekaboemi, nanti owe soeroe panggil“.

Tan Tjo Lat tida menjaoet, hanja balik lagi ka tempat orang berdjoedi dan bertreak: „Kaloe loe kaga kasih goea pasang, nanti goea adoek-adoek ini medja“.

„Memang djoega owe maoe brenti“, saoet si bandar jang lagi beresin kartoe kerna gilirannja soedah abis.

„Goea kaga maoe bajar itoe jang lima poeloe!“ kata Tan Tjo Lat.

„Tida kenapa, owe nanti bikin peritoengan laen kalih sama enko Bek”, saoet si bandar jang lantes ambil topinja, berdjalan ka loear, di-ikoetin oleh bebrapa kawannja. Tan Tjo Lat toeroet ia kaloear, sambil berkata: „Besok loe dateng di roemah, nanti goea bajar”.

Itoe bandar ada satoe pamoeda jang soedah perna dihoekoem boeang lantaran loekain orang sampe pajah. Djadi ia teritoeng satoe „tjabang atas“ jang tida boleh diboeat gegabah. Maski tabeatnja sanget sombong dan pande menggertak, tapi sabetoelnja Tan Tjo Lat merasa djeri aken tjari perkara pada ini satoe orang jang selamanja ada sorèn piso blati di pinggangnja. Dan seperti biasanja semoea orang jang sombong dan besar moeloet, Tan Tjo Lat ada sanget pengetjoet: ia tjoemah galak sama orang jang lemah dan takoet padanja, tapi kaloe dapetken saorang brani, jang brangasan dan nekat, tingkanja lantes koentjoep dan ia sedia aken mengalah.

Koetika itoe bandar soedah pergi, ia masoek ka dalem, tenggak lagi bebrapa glas brendy, dan dengen djalan sempojongan serta tangannja dipegangin oleh iapoenja serean, Tan Tjo Lat poelang ka roemah, di mana ia kasih satoe tendangan pada istrinja jang lambat memboeka pintoe kamar.

Ini kadjadian dari semalam ada djadi sebab jang membikin ini hari, koetika bangoen tidoer, Tan Tjo Lat oering-oeringan. Tapi itoe kekalahan dalem perdjoedian ada oeroesan sanget ketjil dan tida berarti kaloe dibanding sama satoe hal lagi jang sadari kemaren sore sanget mengganggoe pikirannja.

Commissaris politie di X. jang djadi iapoenja sobat kêntêl soedah dipindah ka laen tempat, dan penggantinja, de Stijf, kaliatan ada saorang jang tida gampang didjinekin. Baroe doea minggoe ia pegang itoe djabatan, dan Tan Tjo Lat soedah moesti denger apa-apa jang koerang enak dari moeloetnja. Begitoe lekas mendenger kabar Commissaris politie jang baroe soedah dateng, moesoeh-moesoehnja Tan Tjo Lat lantes goenaken ini koetika bagoes aken bèbèr segala kaboesoekannja itoe Wijkmeester, hingga soerat boedek jang ditrima oleh de Stijf, aken toetoerken kadjahatannja Tan Tjo Lat, ada poeloean banjaknja. Ini comimissaris politie, jang blon kena pengaroeh dari kanan kiri, djadi merasa heran sekali koetika membatja itoe soerat-soerat jang moeat toedoean-toedoean begitoe heibat hingga ia moelai pasang mata aken selidikin lakoenja itoe Wijkmeester jang, menoeroet itoe soerat-soerat boedek, ada djadi soember dari segala kaboesoekan di kampoeng Tionghoa.

Salah satoe prijaie, iapoenja sobat rapet, jang perna diminta katerangan oleh itoe commissaris politie, soedah boeka ini resia pada Tan Tjo Lat jang tadinja tida mendoesin dirinja ditjoerigaken. Kemaren sore dengen tergoepoeh-goepoeh ia ketemoeken itoe commissaris di roemahnja aken menanja apa betoel ia ada trima soerat-soerat kaleng jang memboesoekin padanja.

„Sablon saja menjaoet“, saoet de Stijf, „saja ingin taoe lebih doeloe, dari mana Wijkmeester dapet itoe katerangan jang saja ada trima soerat-soerat anoniem jang boesoekin pada toean”.

Tan Tjo Lat djadi glagapan, sebab ia tida brani seboet namanja itoe prijaie jang kasih itoe katerangan padanja. Achirnja ia menjaoet sadja, ia ada taro doegahan tentoe itoe commissaris ada trima itoe soerat-soerat, sebab ia ada dimoesoein oleh orang-orang djahat jang sring ganggoe kasantosaän di kampoeng Tionghoa, jang merasa sakit hati kerna ia selaloe basmi segala perboeatan jang tida baek.

„Saja heran”, saoet itoe commissaris, „laen-laen pegawe politie, jang djoega bekerdja dengen radjin seperti Wijkmeester, tida koeatir pada fitenahannja orang-orang djahat”.

Ini perkataän ada sabagi satoe djotosan jang membikin Tan Tjo Lat poenja badan koetjoerken kringet dingin. Ia paksa dirinja aken tertawa, dan berkata:

„Saja djoega tida takaoet apa-apa, tjoemah saja minta toean djangan lantes pertjaja segala pengadoean jang boekan-boekan, sablonnja denger djoega saja poenja keterangan. Saja nanti terangken resianja orang-orang jang toelis itoe pengadoean“.

Komoedian Tan Tjo Lat, moelai seboet nama-namanja iapoenja bebrapa moesoeh jang ia boesoekin sabagi toekang smokel, toekang tadah barang gelap, boeka roemah djoedi gelap, tjitak oewang palsoe dan laen-laen lagi. Tapi itoe commissaris politie tida maoe tanggap iapoenja obrolan, hanja lantas poetoesken dengen ini perkataän:

„Itoe semoea saja nanti preksa dan selidikin, tapi saja tida soeka denger kabar angin; saja maoe liat boekti Kaloe wijkmeester bisa kasih oendjoek boekti dari kadjahatannja itoe orang-orang, tiada soesah boeat kita tangkep padanja. Tjoemah hati-hati, kaloe saja dapet kanjataän wijkmeester satoe kalih berdjoesta, saja tida bisa pertjaja lagi boeat selama-lamanja.”

Ini omongan tadjem membikin Tan Tjo Lat poenja idoeng jang merah mendjadi berobah poetih. Hatinja baroe merasa senangan koetika commissaris bitjara dari laen-laen oeroesan jang boekan bersifat pakerdjaän, seperti brapa lama ia djadi wijkmeester, brapa oemoer, brapa iapoenja anak dan laen-laen lagi. Tan Tjo Lat merasa sanget girang koetika mendapet taoe, itoe commissaris poenja istri ada satoe njonja Tionghoa, beratsal dari Solo, dimana doeloe ia perna bekerdja. Ia lebih girang lagi koetika de Stijf kasih ia ketemoe aken adjar kenal pada istrinja itoe.

„Apakah njonja soedah perna dateng disini?” tanja Tan Tjo Lat sambil menjengir sasoedahnja kasih tangan pada itoe njonja commissaris.

„Bloen, saja baroe sekarang tinggal sini,” saoet itoe njonja jang pondong satoe anak kira beroesia satoe, jang sabentar bentar menangis.

— “Owe harep, kapan sempet dan senang hati, nanti njonja soeka djalan-djalan di owe poenja roemah.”

— „Sekarang n’da bisa, ini anak misih sakitan sadja.”

— „Apakah sakitnja?”

Oleh de Stijf dibri katerangan, itoe anak ada dapet sakit di peroet, jang sring penoeh angin, dan obat jang dikasih oleh doktor tida kaliatan faedahnja.

— „Kaloe begitoe, tjobalah toean kasih minoem obat Tjina. Saja kenal bebrapa obat jang mandjoer sekali boeat anak-anak jang peroetnja penoeh angin. Kaloe toean maoe tjoba, nanti saja kirimin saroepa obat namanja Tjoe Pek San, mandjoer sekali boeat semboehken ini matjem penjakit.”

— „Trima kasih. Sekarang kita lagi pake obat doktor, kaloe tida maoein, nanti saja tjoba pake itoe obat Tjina, sebab saja poenja mertoea djoega sring bilang obat Tjina ada banjak jang mandjoer.“

— „Kaloe begitoe, nanti besok saja kirim; kaloe toean blon maoe pake, tida kenapa, boleh simpen sadja.“

— „Ach, saja tida soeka bikin wijkmeester banjak soesah, kaloe saja maoe nanti saja bli sendiri, kaloe sadja saja taoe roemah obat Tjina jang mana ada djoeal itoe.“

— „Jang paling baek ada kaloearan dari dari roemah obat Gwo Po Tong, bikinannja sienshe Ang Pauw Sian. Di ini roemah obat ada didjoeal djoega arak obat jang mandjoer sekali. Saja liat toean poenja njonja moekanja poetjet. Kaloe toean kasih minoem arak obat Hong Hiang Tjioe, saja tanggoeng dalem satoe boelan badannja seger dan moekanja bertjahaja merah. Itoe arak obat ada baek djoega boeat orang jang kakinja pegel, badan mengiloe, orang djato atawa kapoekoel, kapan digosokin lantes baek. Saja sendiri selaloe minoem ini arak obat, maka saja poenja moeka merah, badan koeat, saban malem bisa djalan meronda teroes meneroes sampe pagi dengen tida merasa tjape.“ — „Kaloe betoel ada begitoe mandjoer, nanti saja maoe tjoba djoega.“

— „Besok saja nanti kirimken itoe arak obat satoe botol.“

—„Oh, djangan, kaloe saja maoe nanti saja bli sendiri, toeloeng kasih sadja adresnja itoe roemah obat dan namanja itoe obat dan arak jang tadi toean poedjiken.“

Tan Tjo Lat ambil iapoenja boekoe notitie, robek satoe lembarannja, jang lantes ditoelisken adresnja itoe roemah obat, perkataän Tjoe Pek San (boeat anak ketjil sakit peroet) dan arak obat Hong Hiang Tjioe. Sasoedahnja beres ia srahken itoe tjatetan pada de Stijf jang mengoetjap trima kasih.

Tan Tjo Lat, jang masih tjoba berdaja teroes aken tèmpèl, dan oendjoek boedi pada ini commissaris, tida maoe berlaloe, hanja adjak ia mengobrol teroes.

„Saja tida kira toean, jang berpangkat tinggi, poenja njonja saorang Tionghoa. Mengapakah toean tida ambil toean poenja bangsa sendiri?” ia menanja sambil memesem.

„Laen orang laen pikiran”, saoet de Stijf, „dan boeat saja, saja merasa takoet kawin dengen bangsa saja sendiri“.

„Kenapa takoet?“ Tan Tjo Lat bersikep seperti kaget,

„Terlaloe besar ongkosnja“, kata de Stijf sambil bermesem. „Njonja Blanda djeman sekarang ada terlaloe lojar, hingga lelaki jang koerang koeat, sringkali djato lantaran kabratan pikoel ongkos dalem roemah tangga. Toean brangkali denger halnja satoe hoofdcommissaris jang doeloe dihoekoem lantaran bikin tekort dan knoei oewang kas, dan blon lama ada lagi satoe notaris di Batavia jang djoega menipoe oewang poeloean riboe roepia hingga masoek pendjara. Kenapa iaorang berboeat begitoe? soerat-soerat kabar tida toelis, tapi sebabnja jang betoel tiada laen, hanja kerna iaorang poenja njonja ada terlaloe boros, maoe idoep lebih dari kakoeatan soeaminja. Istrinja itoe notaris, sablonnja soeaminja ditangkep, ada diam di Cairo, Egypte, seperti satoe Prinses, dengen tida perdoeli soeaminja disini toetoep lobang gali lobang sampe achirnja ia terdjeroemoes ka dalemnja“.

— „Oh, begitoe!“

— „Ja! Dan doeloe, waktoe saja masih djadi politie opziener, saja ada kenal satoe sobat jang djoega djadi politie opziener, orangnja tjakep, pinter, hati baek dan tabeatnja manis, hingga pasti sekali ia bakal naek tinggi dalem djabatannja, sebab semoea orang soeka sama dia. Tapi, tjilaka betoel! ia dapetin satoe bini jang moestinja kawin sama satoe millionair, boekan sama opziener politie jang gadjinja baroe doea ratoes roepia. Itoe njonja tida bisa tinggal di roemah; saban sore pergi plesier mengider di toko-toko, makan dan minoem di café atawa restaurant, atawa pergi nonton bioscoop, lapoenja rok ada penoehin ampat lemari, spatoenja bilang poeloe pasang, topinja lebih satoe dozijn, jang semoea ia dapet dengen djalan bikin oetang sema toko-toko. Itoe njonja ramboetnja di-bob dengen di krul, dan saban anem boelan satoe kalih itoe krul moesti dibikin baroe, dan satoe kalih krul moesti bajar ampat poeloe lima roepia! Pikir sadja, apa lakinja bisa pikoel ongkos begitoe besar? Boeat bajar satoe rekening dari satoe ringgit, sringkali ia toenda berboelan-boelan, sebab oewangnja moesti dipake naek taxi poeterin toko-toko, pergi di café atawa restaurant dan pergi nonton bioscoop. Pengabisannja, kasian sekali ia djato failliet, dan dilepas dari pakerdjaän gouvernement sebab dipandang tida bisa dipertjaja lagi“.

— „Tapi itoe lelaki jang bodo, toeroetin sadja kamaoean istrinja“.

— „Kaloe begitoe wijkmeester tida taoe kabiasaän dari orang Blanda, jang kaloe hatinja koerang keras, kabanjakan bertaloek sama bininja, atawa moesti tjektjok dan berklai saban hari. Itoe sebab saja lebih soeka tjari bini nona Tionghoa jang kalakoeannja saderhana, oeroes betoel roemah tangga, maoe masak dan mendjait sendiri. Bini Blanda modern tjoemah bagoes boeat didjadiken tontonan, aken djalan brendeng di straat dengen pakean netjis, doedoek sama sama batja koran atawa minoem thee di pekarangan soepaja diliatnja oleh orang loear bagoes dan rapih. Tapi apakah goena ini semoea kaloe kita poenja kantong kosong? Tempo saja poenja gadji masih ketjil dan saja poenja anak jang besaran dapet sakit moesti di-operatie hingga saja banjak abis oewang dan gadji saja tida tjoekoep, saja poenja njonja kasi lepas semoea boedjang, ia masak, tjoetji piring, tjoetji pakean dan menjapoe sendiri. Kaloe tida begitoe tentoe saja soedah terdjeblos di soemoer oetang“.

— „Toean poenja njonja tentoe pande masak“.

—„Oh, tida sabrapa, ia bisa djoega masak makanan jang saderhana“.

— „Toch ia pande masak makanan Tjina?“

— „Ja, nasi goreng, bami, ia sring bikin djoega, tapi tida bisa sama enaknja seperti jang dari restaurant“.

— „Oh, toean sring djoega makan di restaurant Tjina?“

— „Tempo-tempo saja soeka pesen makanan dari sitoe“.

— „Kaloe begitoe, nanti saja kirimken roepa-roepa makanan Tjina jang enak boeat toean tjobain masakan sini“.

— „Trima kasih, saja nanti bli sendiri kapan saja maoe. Wijkmeester djangan bikin banjak soesah; saja soedah bilang tadi, jang saja tida soeka trima kiriman apa-apa. Saja merasa girang kaloe Wijkmeesters bisa toeloeng oendjoekin di mana ada restaurant Tjina jang baek, soepaja kapan perloe saja boleh soeroe bli“.

— „Jang paling baek ada restaurant Soedi Mampir di Klentengstraat, eigenaarnja Tjia Be Liauw“.

— „Makanan apa jang paling bagoes jang ia ada ada djoeal?“

— „Bami, tjaptjay, foeyonghay, heewantja dan laen-laen semoea ada sedia tjoekoep“.

— „Bami dan tjaptjay saja soedah kenal, tapi itoe jang laen saja blon perna tjobain“,

— „Ach, gampang, nanti saja toelisken“.

Tan Tjo Lat lantes ambil lagi iapoenja notitie-boek, toelis namanja restaurant Soedi Mampir dan nama eigenaarnja, berikoet He Wan Tja, Fu Yong Hay, Mi Shoa Tauw dan laen-laen lagi makanan jang ia anggep enak.

Sasoedahnja srahken itoe tjatetan pada de Stijf, ia mengobrol sedikit dari laen-laen oeroesan, dari hawa boemi, penjakit dan sabaginja, kamoedian ia lantes berlaloe dengen dianter oleh itoe commissaris sampe di tangga depan.

Koetika berdjabat tangan aken ambil slamet berpisah, Tan Tjo Lat berkata lagi: „Apakah saja boleh mengandel atas toean poenja pertoeloengan aken lawan itoe segala fitenahan pada saja poenja diri?“

„Saja tida bisa berdjandji satoe apa“, saoet de Stijf dengen soeara dan roepa soenggoe-soenggoe. „Itoe ada bergantoeng pada boekti-boekti jang kaliatan. Kapan wijkmeester tida berboeat sabagimana jang orang toedoeh djangan takoet satoe apa. Tapi kaloe saja dapet kenjataän itoe semoea ada betoel . . . . . wel, wijkmeester moesti mengarti sendiri, jang di dalem dienst tida ada sobat atawa moesoeh!“


Bab IV

IV.

DJALAN BAGOES BOEAT
MELEPAS BOEDI.

Itoe pertemoean dengen Commissaris Politie de Stijf pada kemaren sore, soedah tinggalken satoe peringetan jang sanget tida enak bagi Tan Tjo Lat, jang dapet kanjataän maskipoen itoe kepala politie ada saorang manis boedi dan soeka bitjara banjak satjara sobat, tapi dalem oeroesan dienst ada keras sekali, dan jang paling tjilaka, tida gampang ditèmpèl dan didjinekin. Kaloe sadja ia soeka trima pembrian apa-apa, seperti ambtenaar-ambtenaar politie jang laen, Tan Tjo Lat tida begitoe koeatir. Tapi de Stijf dengen begitoe tandes dan teroes terang telah menjataken, ia tida soeka trima pembrian, dan djoega telah menampik dengen getas pertoeloengan obat dari itoe wijkmeester Tionghoa, hanja segala apa jang ia ingin, ia nanti soeroe bli sendiri. Segala oempan jang Tan Tjo Lat sodorken, tida satoe jang ditjaplok, berbeda djaoe dengen commissaris politie jang doeloean, jang moeloetnja selaloe tjelangap lebar, dan laqtes telen apa sadja jang ia lemparken. Jang paling tida enak boeat si Engko Bek ada itoe perkataän jang de Stijf oetjapken waktoe hendak berpisah, jaitoe: „Wijkmeester moesti mengarti sendiri jang di dalem dienst tida ada sobat atawa moesoeh.“ Ini perkataän jang pasti aken diakoe kabenerannja oleh semoea orang, bagi Tan Tjo Lat ada sabagi satoe tikeman jang bisa membawa kematian, kerna menoendjoekken dengen njata sekali, kaloe sampe terboekti kasalahannja, itoe kepala politie nanti djalanken teroes kamoestiannja dengen tida kenal kasian.

Sabetoelnja gampang sekali boeat Tan Tjo Lat terbebas dari itoe bahaja jang mengantjem, kerna kaloe sadja ia lantes poetoesken segala perhoeboengannja dengen roemah-roemah djoedi gelap dan laen-laen jang melanggar wet, serta robah djoega sikepnja terhadep pada publiek, nistjaja tida ada djalan boeat orang tangkep kasalahannja. Tapi Tan Tjo Lat, jang soedah lama dapet hatsil dari sampingan jang begitoe sedep, merasa sanget kabratan aken lepasken itoe. Ia tida taksiran bisa idoep senang kaloe tjoemah moesti toenggoein itoe delapan percent dari oewang poengoetan padjek. Sabrapa boleh ia maoe tjoba berdaja aken dapet teroes itoe segala hatsil jang tida halal zonder dirinja moesti terlibit oleh kasoesahan. Tapi dengen akal bagimana? Inilah ia tida taoe dan blon sanggoep atoer. Itoe alkohol jang ia tenggak satjara liwat wates membikin pikirannja djadi boetek, hingga ia tjoemah bisa oering-oeringan pada segala orang jang ada di bawah kwasanja.

Sasoedah mandi dan toeker pakean serta iroep sedikit kopi, jang sabagian ia siremken ka badan istrinja jang ditoedoeh sedoeh itoe kopi terlaloe èntjèr, ini Nero tetiron laloe bawa toengketnja aken pergi ka kantoor Kapitein Tionghoa, jang lantaran lagi bepergian ka laen tempat Tan Tjo Lat moesti preksa dan oeroesin segala apa jang dirasa ia boleh lantes kerdjaken zonder menoenggoe sampe itoe chef dateng. Antara soerat-soerat jang ditrima di kantoor kapitein, ada djoega satoe dari kantoor commissasir politie, jang boenjinja ada begitoe roepa hingga djoeroetoelis kapitein, waktoe srahken itoe soerat padanja, telah berkata: „Tjoba toean preksa apa ada orang nama begini?”

Tan Tjo Lat ambil dan batja itoe soerat jang boenjinja, sabagimana biasanja soerat-soerat dienst, ada ringkes dan saderhana sekali, maksoednja boeat minta kapitein kirim ka kantoornja commissaris:

„Doea anak moeda nama Tjoe Pek San dan Hong Hiang Tjioe, tinggal di Passerstraat dalem roemah obat Gwa Po Tong dari sienshe Ang Pauw Sian:

„Lagi doea anak moeda, nama He Wan Tja dan Fu Yong Hay, tinggal di Restaurant Soedi Mampir jang eigenaarnja nama Tjia Be Liauw“.

Itoe soerat ada dipertandaken oleh salah satoe politie opziener.

Tan Tjo Lat tertawa berkakakan sasoedahnja abis membatja.

„Dasar itoe djoeroe toelis dan itoe politie opziener semoea kerbo, goblok seperti kalde”! ia bertreak sambil tertawa. „Toean commissaris politie maoe minta dibliken obat dan makanan jang kemaren sore akoe oendjoekin padanja, tapi roepanja iapoenja djoeroetoelis tida mengarti dan kira ia maoe tjari orang-orang moeda jang bernama begitoe! . . . he-he-he-he! . . . betoel koekway! . . . . ada orang sampe begitoe goblok! . . . he-he-he! . . . itoe opziener djoega kerbo, maen teeken sadja zonder preksa dan tanja lagi biar terang. Soedah! biar ini soerat goea bawa, nanti goea oeroesin sampe beres!“ Abis bilang begitoe, Tan Tjo Lat lekas pake topi dan sèmbat toengketnja, teroes tjongklang menoedjoe ka roemahnja. Iapoenja aer moeka bersri, hatinja merasa girang boekan maen, kerna sekarang ternjata itoe commissaris politie tida ada begitoe zuiver atawa bersih sabagimana jang ia tadinja kira, kerna itoe oempan-oempan jang kemaren sore ia asongin, achirnja hendak ditjaplok djoega, tjoemah roepanja ia ada sedikit maloe maloe koetjing, hingga di depan Tan Tjo Lat ia poera-poera menampik, maoe bli sendiri, tida soeka bikin orang soesah, enz-enz. tapi diam-diam toelis soerat pada kapitein aken minta dikirim itoe makanan dan obat-obat. Sebab kapitein lagi tida ada, ada kawadjiban dari Tan Tjo Lat aken oeroes dan kirim itoe semoea, hingga dengen ini djalan, itoe commissaris politie moesti trima iapoenja boedi, kerna itoe barang-barang ada ia sendiri poenja anteran dan pembrian sedeng kapitein tida taoe apa-apa.

Begitoe sampe di roemah, ia sabet dengen toengketnja iapoenja serean jang lagi doedoek melenggoet di satoe korsi, hingga itoe orang berlompat klodjotan, dan ia lantes membentak: „Kaga laen kerdja loe, tjoemah tidoer seperti andjing! Marih sini! ada oeroesan perloe sekali! Loe lekas ambil rantang makanan, pergi ka Soedi Mampir pada si Be Liauw, minta ia lantes bikinin sekarang djoega satoe portie Fu Yong Hay, satoe portie He Wan Tja, dan boleh tambain lagi satoe portie Mi Shoa Thung“.

Itoe serean masoek ka dalem aken ambil rantang sedeng Tan Tjo Lat menoelis di sapotong kertas nama-namanja itoe makanan jang dipesan.

„Saban roepanja harga brapa, ‘ko?“ tanja itoe serean, sambil pegang itoe rantang.

— „Satoe portie biasanja lima poeloe cent, tapi soeroe bikin jang satoe roepia, soepaja banjakan“.

— „Apakah traoesah bawa doeit, ‘ko?“

— „Kaga perloe! saban goea maoe makanan dari Soedi Mampir, zonder pake doeit, brapa banjak goea minta si Be Liauw tentoe kasih pertjoema. Kaloe soedah sedia, loe mampir di yothiam Gwa Po Tong, nanti disediain disana satoe flesch arak obat dan satoe boengkoes tjoe-pek-san jang loe moesti anterin bersama itoe makanan di roemahnja toean commissaris politie, loe mengarti?“

— „Owe, ‘ko“.

— „Nah, ini ada satenga perak boeat loe sewa deeleman. Moesti lekasan, djangan ajal dan memaen.”

— „Apa zender bawa soerat, ’ko?“

— „Kaga perloe, kaloe ditanja, bilang sadja sabentar sore goea nanti dateng sendiri di roemahnja toean commissaris. Bilang biar terang, ini makanan dan obat boekannja kapitein, tapi Eerste Wijkmeester Tan Tjo Lat jang kirim, sebab kapitein lagi tida ada. Kaloe toean commissaris atawa njonjanja maoe kasih doeit boeat gantiken harganja, loe djangan trima, bilang oeroesannja nanti sama wijkmeester sadja, loe mengarti?”

— „Owe, ’ko.“

Soesoedahnja itoe serean berlaloe Tan Tjo Lat lantes brangkat ka roemah obat Gwa Pa Tong, dimana sienshe Ang Pauw Sian lagi doedoek isep hoentjwe sambil batja satoe kitab hoeroef Tionghoa.

„An-tjhoa sienshe, hosengli, kina-djit eesay?” menegor Tan Tjo Lat sambil bertindak menghamperi.

„Haja, inko Bjik! . . . . tjè, tjè lah!-tjia-hoen! tjia-tèh! soeta lama kaka mampit sini. — Haja, tjia-koe be-say, yo-thiam bosiauw, owe mauw mintah inko Bijk tolong ini tauwhoen padjiak tolon silikit.”

„Brapa sienshe kena?” tanja Tjo Lat. — „Pe-tjap gwa toen-oh, tjia-lat oh, kaka wisa Wajat!“

— „Itoe toch èntèng! yo-thiam jang disebrang padjeknja ampir tje pé.“

— „Ja, owe halap inko Bijk tolong, jangan na-hiak laijgi.“

— „Djangan takoet, nanti owe omongin soepaja sienshe poenja padjek tide naek. Boeat minta toeroen ada soesah. Tapi, sinshe, owe maoe ada minta toeloeng sedikit. Apa sienshe ada poenja tjoe-pek-san jang paling baek?“

— „Oe-oe-oe!“ berbangkit Ang Pauw Sian sambil menghamperi iapoenja rak obat: „ata,ata,ata!“

— „Toeloeng kasih boeat harga tje-toengin, tapi jang paling bagoes, sienshe, jang mandjoer boeat anak ketjil oemoer satoe taon jang peroetnja sring pong-hong, masoek angin dan tjia-be-siauw“.

— „Toentoe-toentoe, poeloet ponghong lantat wisa tolong”, saoet itoe tabib sambil angkat satoe flesch jang berisi obat boeboek merah laloe ditoeang atas salembar kertas poetih,

Sasoedahnja itoe poeder tjoe-pek-san slese diboengkoes, Tan Tjo Lat berkata lagi: „Owe minta djoega satoe flesch Hong Hiang Tjioe jang sienshe biasa kirim sama owe, jang fleschnja besar, tjap matjan“.

Ang Pauw Sian lantes ambil itoe arak obat dari satoe rak. Salagi ia boengkoes itoe botol arak, Tan Tjo Lat kaloearken dari sakoenja salembar oewang kertas dari lima roepia, dan sodorken pada itoe sienshe sambil berkata:

„Ini yo-tjioe apa boekan harganja satoe flesch tje-kouw-gin? sama itoe tjoe-pek-san djadi sha-toen phoa.“

Ang Pauw Sian kaliatan seperti terkedjoet, dan sambil angkat kadoea tangannja jang djeridjinja dipentang dan digojang-gojang seperti orang menandak, ia berkata: „M'say! m'say! inko Bjik toeloesa wajat. Bo-kwe-loei, owe kaka walani tilima!“

Sambil bilang begitoe, ia dorong itoe tangan jang menjodorken itoe oewang, jang oleh Tjo Lat lantes dimasoekken kombali ka dalem sakoenja sambil membilang:

„Kams a, sienshe! sabetoelnja owe moesti bajar, sebab ini arak dan obat boekan boeat owe pake sendiri, tapi boeat toean commissaris politie, jang minta toeloeng bliken. Itoe commissaris ada owe poenja hoping keras, kemaren selagi kongkouw di roemahnja, ia ada tjerita anaknja sring sakit, dan hoedjinlangnja ada lamsiem, lantes owe poedjiken sienshe poenja obat. Nanti kaloe ini arak diminoem bae, dan anaknja makan tjoe-pek-san bisa semboeh, owe nanti mintain biar ia kasih soerat poedjian, jang sienshe poenja obat betoel mandjoer, boleh taro di soerat kabar, sienshe poenja yo-thiam djadi tjhoet-mia!“

— „Ho, ho, ho, kamsia! kamsia!‘

— „Hoedjinlangnja toean Commissaris ada Thunglangnio, boekan Holan-nio, kaloe ada apa-apa boleh djadi dia nanti tjhia sienshe dateng sana boeat bong-mè dan kasih obat“.

— „Ho, ho, ho, èsay!“

— „Nah, sekarang ini yo tjioe dan tjoe-pek-san tinggal sadja disini, nanti sabentar gwan hoe-bek dateng ambil boeat dianterin ka roemah toean Commissaris“.

Abis bilang begitoe, Tan Tjo Lat memanggoet, teroes pergi ka straat, dan mampir aken mengobrol pada bebrapa orang dagang kenalannja, tjeritain hal commissaris politie jang baroe ada djadi iapoenja sobat rapet, soedah perna oendang makan padanja, dan baroesan minta toeloeng dibliken obat dan makanan Tionghoa, sedeng njonjanja itoe commissaris dengen iapoenja hoedjinlang poen ada djadi sobat kentel, sring dateng di roemahnja aken minta diadjarin bikin koewe, dan laen-laen lagi, jang Tan Tjo Lat sengadja karang dan isep dari djempol sendiri, soepaja jang mana denger djadi kagoem hal ia pande sekali bersobat dengen pembesar-pembesar saätasan.




Bab V

V.
TOEDOEAN JANG TIDA ENAK.

Sasoedahnja kenjang mengobrol. Tan Tjo Lat poelang ka roemahnja aken dahar, dan saäbisnja dahar, pada waktoe mana ia tenggak bebrapa glas arak obat, lantes ia masoek ka kamar dalem kaädaän satenga sinting aken rebahken diri sabagimana soedah djadi kabisaännja satiap hari, kaloe ia lagi karipoehan oleh pakerdjaän dienst.

Seperti biasanja orang jang sring bergadang malem, Tan Tjo Lat tida tahan kaloe tida tidoer lohor, maski djoega lantaran itoe pakerdjaännja di waktoe siang banjak terlantar. Ia tida perdoeli ambtenaar-ambtenaar besar banjak jang bekerdja teroes dari pagi sampe djam 3 atawa 4 sore, dan President kari Java Bank, Directeur-directeur Escompto, Pakketvaart dan laen-laen peroesahaän dan firma-firma besar jang bergadji riboean roepia, semoea moesti bekerdja keras satiap hari delapan djam dan tida bisa poelang di roemah sablon djam 5 sore. Ini semoea Tan Tjo Lat sampe taoe, tapi dasar tabeatnja males dan selaloe pake maoe dan atoerannja sendiri, maka ia tida perdoeli dan poera-poera tiada taoe pada itoe tjonto-tjonto jang bagoes dari orang-orang besar dan ternama poenja tjara bekerdja, hingga kaloe soedah liwat djam 1 lohor, ia mengoeap dan melenggoet seperti orang jang sinhoennja terbang.

Sabetoelnja pakerdjaän wijkmeester tida terlaloe ripoeh, hingga kaloe maoe Tan Tjo Lat masih ada poenja koetika tjoekoep boeat berdagang aken tambahken hatsilnja dengen satjara pantes. Tapi Tan Tjo Lat bentji pada pakerdjaän dagang ketjil-ketjil jang ia pandang hina dan „menoeroenken deradjat.“ hingga lebih soeka tambahken hatsilnja dengen tjampoer pada segala perboeatan jang tida halal. Di depan chefnja, dan di hadepan orang banjak, ia selaloe oendjoek bagimana itoe pakerdjaän wijkmeester telah rampas iapoenja antero tempo dan pikiran, sedeng sabetoelnja siapa perna intip perdjalanannja satiap hari — dari pagi sampe tengahari dan dari sore sampe malam — lantes bisa taoe, tjoemah lima procent dari temponja digoenaken boeat oeroesan dienst, sedeng jang 95% ada boeat pasang omong, mengobrol di roemah-roemah dari kenalannja, di restaurant atawa di koffie-huis, rondain hotel-hotel boeat bertjanda sama boenga-boenga raja, tengok roemah-roemah hina dan tempat perdjoedian gelap, dan laen-laen lagi jang membri hatsil dan kasenangan padanja. Dan ini semoea oleh Tan Tjo Lat dianggep ada „pakerdjaän dienst“ jang bikin ia djadi sanget ripoeh satenga mati, hingga orang-orang jang tida taoe bisa merasa kagoem atas iapoenja kaoeletan bekerdja dan karadjinan, sedeng orang jang kenal baek kwaliteitnja djadi tersenjoem dan merasa djemoe.

Betoel sekali nasehatnja orang-orang berboedi, aken berhati-hati pada siapa jang gemer gemborin kapandean, kabaekan hati dan djasa-djasa, kerna dari 100 orang-orang begitoe, ada 99 jang „kosong“ dan bermoraal berdjad. Saorang jang sasoenggoehnja pande, dermawan dan bikin banjak pahala, tida oesah iboek aken siarken itoe pada orang banjak, kerna segala kabaekan dan perboeatannja jang terpoedji, publiek moesti taoe. Tjoemah orang-orang tida bergoena, jang tabeat dan penghidoepannja berwarna item, moesti goenaken itoe daja aken agoelin dan reclamein dirinja sendiri, soepaja orang-orang bodo atawa jang blon kenal iapoenja kwaliteit, djadi taro endah padanja. Orang begitoe, jang tjatjat, dosa dan kasalaharnja soedah tida teritoeng, antero doenia dapet taoe kaloe ia kabetoelan ada lakoeken satoe kabaekan atawa pahala; dan sabaliknja tida sia-siaken koetika aken beber dan bongkar kasalahan dari orang-orang jang djaoe lebih baek dari dirinja. Memang soedah loemrahnja manoesia, tida ada jang perboeatannja semoea baek dan betoel, atawa semoea salah dan djahat; maka apabila dengen sengadja dibébér saorang poenja satoe kasalahan dan diloepaken iapoenja saratoes djasa dan kabaekan, atawa tondjolken saorang djahat poenja satoe kabaekan dan semboeniken iapoenja sariboe tjatjat dan kadosaän, nistjaja gampang sekali aken bikin saorang jang blon kenal kaädaän jang betoel djadi kliroe dan dapet salah anggepan. Tapi broentoeng kadjoestaän begitoe matjem tida bisa sesatken orang boeat selama-lamanja, kerna manoes a ada poenja sifat-sifat jang membikin ia gampang tersedar. Tjoemah boeat orang jang gegabah aken lantes mengandel segala matjem obrolan, sringkali mendoesin dirinja kena diroegiken sasoedahnja kasep. Maka djalan jang paling slamet tiada laen, hanja orang moesti berhati-hati pada siapa jang garang menjelah laen orang, dan gemer siarken pahala, kapandean dan kabaekan dirinja sendiri.

Kaloe Tan Tjo Lat soedah masoek tidoer di waktoe lohor, tida satoe orang dalem roemahnja brani tinaboelken soeara brisik, seperti bitjara keras, djalan dengen pake bakiak (teroempah kajoe) dan laen-laen sabaginja, kerna ada banjak kans aken ditjoetji maki atawa dilabrak. Boeat kasih bangoen poen orang tida brani, katjoeali kaloe ada oeroesan dienst jang sanget penting, seperti roemah angoes dan sabaginja, kerna Tan Tjo Lat jang saban kalih tidoer lohor kaädaännja satenga sinting, sikepnja amat bringas pada orang jang brani ganggoein iapoenja mengaso.

Dalem kaädaän begitoe orang bisa doega sendiri bagimana Tan Tjo Lat poenja mendongkol koetika ia baroe sadja rebah lajap-lajap, mendadak istrinja masoek ka dalem kamar, jang pintoenja tida terkoentji, berdiri di samping pembaringan dan berkata:

„‘Ko, ‘ko, bangoen!“

„Loe maoe apa?“ membentak Tan Tjo Lat sambil boeka matanja. „koerang-adjar! goea baroe maoe poeles loe ganggoenin!“

— „Si Kauw Bin soedah poelang....“

— „Biarin dia poelang! kenapa moesti bangoenin goea?“

— „Dia bawa kombali itoe rantang ....“

— „Perkara begitoean loe moesti bilangin goea?— ach, dasar prampoean yauwsioe! apa loe kapengen goea tempiling? apa loe kaga bisa trima itoe rantang dan tjoetji sendiri? apa moesti goea njang samboetin dan benain? koerang adjar betoel!“

Tan Tjo Lat lantes doedoek di atas pembaringan, angkat tangannja aken tempiling istrinja, tapi itoe njonja kaboeroe njingkir sambil berkata: „Itoe rantang toean commissaris kaga maoe trima....“

„Soedah tentoe!“ treak Tan Tjo Lat, dengen sikep semingkin goesar; „jang ia pesan makanannja, boekan rantangnja! itoe rantang ia moesti kombaliken, sebab kita jang poenja. Ach, koerang adjar betoel! perkara begitoe loe moesti bangoenin goea? apa moeloet loe soedah gatel kapengen ditampar sama kasoet?”

Tan Tjo Lat toeroen dari pembaringan aken ambil iapoenja slof, koetika istrinja, jang soedah moendoer sampe ka pintoe kamar, lantes berkata:

Denger doeloe toch saja bitjara, djangan marah-marah seperti orang hoan-hing. Toean commissaris tida maoe trima itoe kiriman, dan malah ia djadi goesar pada enko!“

Tan Tjo Lat terkedjoet. Itoe slof jang ia baroe poengoet, djato terlepas dari tangannja, sedeng moekanja berobah poetjet.

„Mana si Kauw Bin? soeroe ia dateng disini!“ bertreak Tan Tjo Lat sambil koetjek-koetjek matanja dan teroes kaloear dari kamar dengen djalan sempojongan dan banting dirinja di satoe korsi males rotan.

Kauw Bin, itoe serean, masoek ka dalem sambil tengteng itoe rantang makanan dan pegang itoe botol arak obat, dan laloe tjerita pada Tan Tjo Lat, bagimana koetika ia dateng di roemahnja commissaris, itoe toean blon poelang dan njonjanja tida brani trima, kerna soedah dapet pesenan, kaloe Wijkmeester kirim anteran apa-apa djangan diambil. Koetika Kauw Bin bri taoe itoe barang-barang toean commissaris jang pesan sendiri, itoe njonja bilang toenggoe sampe toean poelang. Ampir djam 2 itoe commissaris balik di roemah dan poengkir jang ia ada pesan obat dan makanan pada Wijkmeester atawa kapitein, dan dengen roepa goesar ia berkata: „Lekas kowe angkat bawa pigi ini barang-barang atawa saja nanti soeroe jongos lempar ka djalan besar. Bilang sama Wijkmeester, ia djangan bikin maen gila sama saja!“

„Ach, dasar hollan yauwsoe!“ menggrendeng Tan Tjo Lat sambil tekoek moeka asem. „Dia sendiri jang toelis soerat minta dikirim, sekarang dia poengkir dan marah-marah. Koerang adjar! nanti sabentar goea pergi damprat sama dia, dan djedjelin itoe soerat di matanja!“

Tan Tjo Lat jang sembrono dan segala apa maen menggampangin sadja, soedak loepa sama sekali pada boenjinja itoe soerat jang ia anggep pasti soedah kliroe ditoelis. Pada istrinja dan pada itoe serean ia lantes tjerita hal ia ada trima soerat dari commissaris aken minta dikirim itoe makanan, tjoe-pek-san dan arak obat jang ia soedah omongken kemaren sore, maka sekarang ia merasa heran sekali kenapa ia ambil sikep begitoe roepa, „Brangkali dia lagi mabok“, kata istrinja jang pertjaja segala katerangan dari soeaminja, dan anggep laen-laen orang politie poen ada pemabokan seperti djoega Tan Tjo Lat.

„Atawa dia gila“, tambain serean Kauw Bin.

„Boleh djadi otaknja itoe commissaris rada-rada miring, menetepken Tan Tjo Lat; „omongannja sabentar manis, sabentar kasar. Tapi kaloe dia brani koerang adjar sama goea, nanti goea bikin sampe dia diontslag atawa dipindain dari sini. Disitoe dia baroe kenal siapa Eerste Wijkmeester Tan Tjo Lat!“

Tan Tjo Lat poenja tabeat sombong soeka djoeal laga dan poedji diri sendiri, tida djadi berobah sekalipoen dalem roemah tangganja. Apa jang kadjadian dengan commissaris ia merasa maloe pada istri dan sereannja, maka soepaja ini doea orang djangan pandang rendah pada dirinja, ia kaloearken itoe antjeman tekeboer tjoemah boeat bikin iapoenja prestige tida kaliatan merosot toeroen. Ia poeter dan oempetken doedoeknja hal jang bener soepaja istri dan sereannja jang bodo dapet anggepan Tan Tjo Lat selamanja betoel dan laen orang semoea salah. Salagi Tan Tjo Lat menjomel pandjang pendek dengen soempain dan koetoekin pada de Stijf, mendadak dateng satoe politie agent jang membawa sapotong soerat dari itoe commissaris, jang boenjinja minta itoe Wijkmeester dateng di kantoornja sekarang djoega.

Ini panggilan membikin Tan Tjo Lat merasa koerang enak, tapi ia masih teroes djoeal laga sombong di hadepan istri dan sereannja dengen berkata: „Roepanja sekarang si de Stijf mendoesin kakliroeannja dan maoe minta maaf!“

Abis bilang begitoe, ia teroes berpakean dan bawa djoega itoe soerat jang dikirim pada kapitein Tionghoa.

Koetika sampe di commissariaat, Tan Tjo Lat dapetken de Stijf, dengen berpakean dienst, lagi doedoek menoelis. Sasoedahnja berdjabat tangan, Tan Tjo Lat berkata:

„He, toean masih bekerdja teroes sampe begini waktoe? apakah toean tida mengaso atawa tidoer sedikit?“

„Saja tida perna tidoer di waktoe siang, apalagi sekarang ada banjak pakerdjaän“, saoet de Stijf. „Saja setoedjoe sama kabiasaännja kabanjakan orang Tionghoa jang amat radjin dan tida pandang tjape, dari pagi sampe sore iaorang bisa bekerdja zonder mengaso“.

„Saja poen begitoe“, saoet Tan Tjo Lat; „saja bentji sekali sama orang jang soeka tidoer di waktoe lohor seperti toean besar. Saja bekerdja teroes dari pagi sampe lat malem, sebab djikaloe tida, dalem kampoeng Tionghoa tida bisa beres betoel, apa lagi sekarang, kapitein sedeng bepergian hingga saja jang moesti atoer kapolisian dan laen-laen“.

― „Itoe betoel, saja merasa girang kapan semoea orang politie berlakoe begitoe. Tapi sekarang saja minta Wijkmeester dateng boeat dapet sedikit katerangan, apakah betoel Wijkmeester tadi ada kirim makanan, arak dan obat pada saja?“

— „Betoel, toean“.

— „Kaloe begitoe apakah Wijkmeester soedah loepa pada saja poenja pesenan, aken djangan kirim apa-apa kaloe saja tida minta?“

— „Saja tida loepa; saja kirim itoe lantaran kapitein ada trima ini soerat, dan sebab kapitein tida ada, maka saja jang oeroes.“

Abis bilang begitoe, Tan Tjo Lat sodorken itoe soerat dari Commissariaat van Politie. Sasoedahnja membatja sabentaran, de Stijf taro itoe soerat di atas medja, laloe berkata dengen roepa heran: „Saja tida mengarti, ada hoeboengan apa antara ini soerat dengen itoe kiriman makanan dan laen-laen.“

Tan Tjo Lat menjengir.

— „Itoe toch ada atas toean poenja prentah?“ ia berkata.

— „Tida, saja tida taoe satoe apa dari ini soerat jang diteeken oleh Politie Opziener Goedkoep. Lagi sekali saja ingin dikasih katerangan, apa hoeboengannja antara ini soerat dengen itoe kiriman.“

— „Itoe ampat nama jang terseboet dalem ini soerat,“ saoet Tan Tjo Lat sambil bermesem, „tida ada orangnja. Jang doea ada nama obat, dan doea lagi ada nama makanan, seperti jang kemaren sore saja soedah oendjoekin pada toean.“

— „Apakah wijkmeester taoe betoel di kampoeng Tjina tida orang-orang moeda jang bernama begini?“

— „Tida ada sama sekali. Dan dari itoe sebab saja djadi menjangka toean poenja djoeroetoelis soedah salah denger toean poenja prentah, hingga ia kira toean maoe minta dikirim orang-orang, sedeng sabetoelnja toean maoe minta itoe obat-obat dan makanan jang kemaren saja oendjoekin. Tjobalah toean preksa tjatetan jang saja kasih kemaren, itoe nama makanan, nama obat, dan adresnja, semoea tjotjok.“

Itoe commissaris politie kaloearken iapoenja boekoe notitie, dimana ada terselit itoe lembaran kertas jang Tan Tjo Lat srahken kemaren sore, dan laloe tjotjokin dengen boenjinja itoe soerat. Kaliatan njata iapoenja kaheranan bertjampoer goesar; djidatnja ia kisoetken, dan laloe panggil Politie Opziener Goedkoop jang doedoek di laen kamar, laloe minta katerangan dari mana ia dapet itoe nama-nama dan adres, dan apa maksoednja ia panggil itoe orang-orang.

Goedkoop tida bisa kasih banjak katerangan, kerna ia tjoemah ikoetin tjatetan jang disrahken oleh politie agent Blanda nana Misleid dan agent Boegis nama Kabalerang, jang masing-masing bri rapport, soedah tangkep doea pamoeda Tionghoa jang kemaren sore kira djam delapan soedah naek fiets zonder lentera.

Itoe doea agent, jang masing-masing blon kaloear djaga, lantes dipanggil, dan doea-doea tetepken rapportnja, dengen terangken djoega oemoernja itoe doea pamoeda, kira-kira antara 15 dan 17 taon, pakeannja kemedja poeti, tjelana pendek blauw, matjemnja seperti anak-anak sekola, tjoemah ia tida bisa loekisken betoel-betoel roepanja, kerna itoe malem ada gelap dan toeroen oedjan besar; djoega iaorang tida bisa taoe fiets yang dipake ada merk apa; tapi dengen bandingan ini doea katerangan, de stijf lantes bisa doega itoe doea pamoeda, jang diketemoeken oleh Misleid di Grootepostweg, ada itoe orang-orang djoega jang soedah ditjatet namanja oleh Kabalerang di Stationsweg.

„Kaloe begitoe,“ kata Tan Tjo Lat sambil tertawa, ”ini doea agent soedah kena ditipoe oleh doea anak nakal, jang kasihken adres-adres dan nama-nama djoesta dengen maksoed aken bikin politie djadi katjele . . . . . He-he-he-he! . . . . koerang adjar betoel! . . . . he-he-he-he!“

— „Tapi, wijkmeester, saja tida bisa mengarti, kenapa itoe doea anak djoestroe kasih nama-nama dan adres jang tjotjok dengen nama makanan dan obat-obat jang Wijkmeester kasih pada saja! Djam lima sore saja dapet itoe adres dan tjatetan dari wijkmeester, lantes djam delapan bisa timboel ini perkara. Djoega saja tida abis pikir, sedeng dalem ini soerat soedah ditoelis dengen terang minta dikirim „orang-orang moeda“ jang nama dan adresnja sampe teges, wijkmeerter lantes sadja kirim makanan dan obat obatan.“

— „Ja, sebab saja taoe betoel tida ada itoe nama, hingga saja doega toean poenja djoeroetoelis kliroe.“

— „Kaloe tida ada itoe nama, wadjibnja wijkmeester toelis sadja satoe soerat aken terangken, itoe nama-nama ada palsoe, boekan moestinja lantes kirimken itoe barang-barang jang dengen teges saja soedah terangken saja tida maoe trima.“

— „Soenggoeh mati, toean, saja kira toean soedah kliroe, sebab saja tida sangka bisa moentjoel perkara jang begitoe kabetoelan. . . .“

— „Tida! tida! saja sendiri tida anggep ini perkara ada kabetoelan!“ saoet de Stijf jang memandang pada Tan Tjo Lat dengen mata tadjem. “Saja pikir ini ada satoe akal jang soedah diatoer lebih doeloe boeat paksa saja trima barang jang saja ingin! Orang djangan maen gila sama saja, orang nanti adjar kenal siapa de Stijf!“

Tan Tjo Lat djadi klabakan, moekanja sabentar biroe sabentar merah, koetika mendenger ini oetjapan, jang terang sekali ada menoedoeh bahoea itoe doea pamoeda sengadja lakoeken pelanggaran dan kasih adres palsoe jang tjotjok dengen itoe nama makanan dan obat-obatan, atas ia poenja soeroean. Saorang djoedjoer dan blon perna lakoeken akal djahat, moesti djadi djengkel kaloe ditjoerigaken dalem hal jang ia tida berboeat. Bagi Tan Tjo Lat itoe kadjengkelan djadi tambah berpoeloean lipet, kerna saorang jang nakal dan soedah biasa menipoe atawa mendjoesta, kabanjakan pande sekali oendjoek tingka poera-poera goesar dan sakit hati koetika kadjahatannja kataoean atawa ditjoerigaken orang, hingga kaloe kabetoelan ditoedoe satoe kasalahan jang ia tida berboeat, seperti kedjadian sekarang dalem halnja Tan Tjo Lat, goesar dan sakit hatinja selaloe ada lebih heibat dari laen-laen orang jang alamken kena difitenah atawa tertoedoeh kliroe, dan treakannja lebih njaring aken oendjoek kakedjeman dan koerang adilnja manoesia jang menoedoeh dengen boeta toeli. Maka tiada heran Tan Tjo Lat poenja hati seperti hendak meletoes lantaran goesar dan djengkel, kaki tangannja bergoemter, dan dengen soesah ia tahan nafsoenja aken menerdjang atawa maki-maki pada itoe kepala politie jang menjangka djelek padanja dalem satoe perkara jang ia tida berboeat. Achirnja sambil tangannja menoendjoek ka atas, ia berbangkit dari korsinja dan berkata dengen soeara goemeter: „Toean, saja bersoempah pada Allah, itoe perboeatan saja tida taoe sama sekali! toean djangan menoedoeh pada saja dengen boeta-toeli, saja boekan satoe bangsat atawa orang boesoek. . . . .“

— „Siapa jang bersalah nanti pepreksaän jang kasih katerangan. Tida perloe Wijkmeester bersoempah, sebab satoe kalih soedah tjoekoep koetika Wijkmeester trima djabatan. Saja ada poenja alesan aken anggep, ini oeroesan boekan hal jang kabetoelan. Saja maoe tjari itoe doea orang moeda aken preksa apa ia kasih itoe nama dan adres palsoe dari pikirannja sendiri atawa atas soeroean orang“.

— „Ja, toean, saja djoega kapengen taoe. Koerang adjar betoel!“

„Kapan begitoe, wijkmeester djangan poelang, toenggoe disini sampe saja panggil orang-orang jang aken didenger katerangannja“.

Abis bilang begitoe de Stijf laloe prentah pada politie opziener Goedkoop aken pergi panggil pada Tjia Be Liauw dan sienshe Ang Pauw Sian jang diminta, zonder terangken apa perloenja, dateng di Commissariaat sekarang djoega, kerna ia pikir, itoe doea pamoeda moesti ada djadi kenalan atawa familienja salah satoe dari itoe doea orang jang namanja digoenaken sabagi adres, hingga tindakan pertama boeat dapet taoe siapa adanja itoe doea anak moeda, eigenaar-eigenaar dari Soedi Mampir dan dari roemah obat Gwa Po Tong moesti didenger katerangannja.

PERTEMPOERAN DI SOEDI MAMPIR.

Tjia Be Liauw, eigenaar dari Restaurant Soedi Mampir, ada teritoeng satoe dari sadjoemblah ketjil Tionghoa pranakan jang masi bisa lakoeken pentjarian jang sekarang oemoemnja soedah djato di tangan Tionghoa totok. Ia djoeal makanan soedah blasan taon, satoe waktoe dengen dipikoel koeliling, laen waktoe dengen sewa tempat di loods pasar, dan laen hari dengen sewa roemah sendiri jang sekalian didjadiken tempat tinggalnja.

Dimana sadja ia berdagang atawa boeka restaurant selaloe lakoe keras, kerna salaennja iapoenja masakan tjoekoep sedep dan makanannja banjak jang menarik hati, djoega harganja ada pantes, jang membikin golongan jang koerang mampoe bisa blandja dan sring dahar disitoe, hingga ia selaloe dapetken banjak langganan.

Ditilik dari madjoenja iapoenja restaurant, Tjia Be Liauw moestinja soedah broentoeng bagoes, tapi toch iapoenja kaädaän dari doeloe selaloe tinggal tida berobah, tida brentinja tenggelem timboel. Sabentar ia kaliatan moedjoer dan djaja, laen waktoe ia terpaksa „goeloeng tiker” dan idoep melarat. Orang bilang nasibnja Tjia Be Liauw ada tjotjok dengen anggepan dari orang Tionghoa, bahoea pakerdjaän boeka restaurant tjoemah bisa membri hatsil jang tiba tjoekoep boeat dimakan, tida ada kalebiannja aken disimpen.

Tapi siapa jaog kenal baek penghidoepannja Tjia Be Liauw, lantes bisa oendjoek jang iapoenja tenggelem timboel boekan berdasar dari pembawanja itoe pentjarian, hanja dari tabeatnja sendiri. Pada waktoe lagi melarat, ia sedia aken bekerdja berat dengen pikoel sendiri dapoer dagangannja, djalan koeliling di kampoeng Tionghoa aken djoeal soep, biefstiek dan laen-laen. Tapi begitoe lekas pakerdjaännja itoe moelai madjoe hingga bisa boeka restaurant sendiri di satoe tempat jang tetep dengen mempoenjai banjak langganan jang dateng bergroemoetan hingga makanan jang disedia sringkali tida tjoekoep, mendadak timboel malesnja. Itoe oewang jang dateng dengen deres ka dalem latjinja, boekan disimpen, dipake boeat loeasken pakerdjaännja, atawa laen-laen hal jang perloe, hanja dibawa ka tempat djoedi, sampe achir-achirnja ia tida bisa bajar oetang daging, beras, barang blik dan laen-laen, jang membikin ia terpaksa goeloeng tiker. Sasoedahnja. botauwlo dan menganggoer bebrapa boelan, hingga potol betoel-betoel, baroelah ia moelai berdagang kombali, dan begitoe sateroesnja, tida brentinja ia djato bangoen.

Salaennja dari soeka berdjoedi, Be Liauw ada poenja lagi laen kalemahan, jaitoe tida poeas dengen satoe bini atawa prampoean piaraän. Salaennja paling sedikit moesti poenja doea prampoean, ia poenja tabeat gampang sekali bosen, hingga piaraännja selaloe ditoeker-toeker. Ia boekan saorang jang lojaar pada prampoean satjara satoe „baron” atawa gongkongtjoe, kerna ia blon perna kedjer atawa tèmpèl boenga-boenga jang tjantik dan kasohor. Jang djadi „makanannja” tjoemah golongan baboe-baboe, jaitoe prampoean desa jang djadi boedjangnja orang-orang Tionghoa, jang satiap hari banjak jang dateng di restaurantnja kapan diprentah oleh marika poenja madjikan aken bli makanan. Saban kalih ada baboe moeda jang parasnja sedikit bersih, Be Liauw selaloe adjak bertjanda, kasih persen oewang atawa makanan dan laen-laen, dan kaloe kaliatan ia moelai djinek, lantes didongengin boeat pinda bekerdja padanja aken bantoein dalem restaurant sabagi „boedjang dalem”.

Ada orang bilang Be Liauw berlakoe tjerdik, kerna selaloe piara njaie jang bisa dipake tenaganja, boeat djadi koki, bantoein masak, tjoetji piring, lajanin orang blandja dan sabaginja. Tapi orang jang bilang begitoe tjoemah liat saklèbatan dari loear sadja. Di sablah dalem Be Liauw tida brentinja dirongrong, kerna ongkos makan dan pakenja itoe „boedjang-boedjang dalem” ada lebih mahal djaoe dari pada kaloe ia pake knecht biasa.

Koetika terdjadi hal jang ditoetoerken dalem ini tjerita, roda-roda dari proentoengannja Be Liauw lagi moeloek ka atas: restaurantnja sedeng madjoe, hingga bisa sewa roemah sendiri di Toapekongstraat; tapi berbareng dengen itoe, iapoenja penjakit soeka berdjoedi poen telah kamboe kombali: boekan sadja dalem roemah orang tjohosoe atawa songsoe ia sring mendekoel dari sore sampe pagi dengen terlantarken pakerdjaännja, tapi djoega ampir satiap sore, maski masih banjak orang jang hendak blandja, ia toetoep restaurantnja siang-siang aken koendjoengin roemah-roemah djoedi gelap. Laen dari itoe, dalem ini bebrapa minggoe iapoenja „oeroesan dalem” lagi sedeng kaloet, kerna ia hendak adaken „perobahan Kabinet”, lantaran merasa bosen pada iapoenja „Premier” jang terlaloe galak tjerèwèt, bawèl, dan tjemboeroean, hingga blon bisa kasampean maksoednja aken ambil lagi satoe baboe moeda jang berbadan langsing boeat djadi iapoenja salah satoe „minister”. Ia lagi tjari djalan aken bikin abis ini crisis dengen boebarken itoe „Kabinet” dan angkat si berbadan langsing aken djadi „Premier”.

Koetika Politie Opziener Goedkoop dateng di Soedi Mampir, Be Liauw lagi bertjektjok dengen iapoenja „Premier,” njaie Sarnah namanja, jang soedah djadi „baboe dalem” tiga taon lebih, hingga soedah sedengnja di pekir. Be Liauw memang selaloe tjari djalan aken bikin Sarnah lekas djingdjing koffernja boeat poelang ka kampoeng. Pertaroengan terpaksa ditoenda koetika Be Liauw liat itoe politie opziener, jang ia lantes hampirken dan berkata: „Doedoek, toean, apa toean maoe minoem bier atawa pait?”

„Tida,” saoet Goedkoop jang memang soedah bebrapa kalih dateng minoem di itoe restaurant, „Saja diprentah oleh toean commissaris aken minta baba lekas dateng di commissariaat sekarang djoega.” — „Ada perkara apa, toean?”

— „Saja tida taoe, nanti disana baba bisa dapet katerangan.”

— „Saja tida merasa berboeat kasalahan apa-apa,” kata Be Liauw dengen roepa koeatir.

— „Commissaris tida tjoemah panggil orang bersalah; brangkali ada apa-apa jang ia maoe tanja sedikit.”

— „Baek, toean, saja permisi berpakean doeloe.”

— „Boleh, tapi inget, ja, djangan lama, moesti brangkat sekarang djoega. Saja maoe pergi panggil laen orang lagi, sabentar saja kombali.”

Sasoedahnja Goedkoep berlaloe, Be Liauw masoek ka dalem aken toeker pakean, dan dari sebab ia djarang sekali beroeroesan dengen politie, hatinja merasa koerang enak, dan tida brentinja pikirin dan mendoega-doega, lantaran apa Commissaris panggil padanja.

Dalem restaurantnja kabetoelan ada doedoek bebrapa orang moeda, jang satoe antaranja djoestroe lagi tjerita, apa jang ia baroe denger tadi siang dari moeloetnja Tan Tjo Lat sendiri bahoea itoe commissaris jang baroe ada djadi sobat baeknja itoe wijkmeester, dan malah tadi tengahari minta dikirimken barang makanan.

„Itoe makanan,” saoet Be Liauw, „ia pesan dari sini, dan tadi tengahari baroe dibawain oleh sereannja Bek Tjo Lat”

„Kaloe begitoe,” saoet itoe pamoeda, „tentoelah ini panggilan ada berhoeboeng dengen itoe makanan. Brangkali commissaris maoe pesan lagi lebih banjak.”

„Toeroet owe poenja rasa,” kata poela satoe pamoeda, „ada laen oeroesan jang lebih penting, sebab tadi owe denger si Kauw Bin ada omong, Bèk Tjo Lat bakal riboet sama commissaris jang merasa koerang senang sama itoe makanan, dan sekarang itoe bek lagi dipanggil ka sana.”

„Kenapa djadi riboet?” tanja Be Liauw dengen kaget.

„Djangan-djangan dalem itoe makanan ada ketjampoeran kotoran, atawa jang makan djadi sakit, maka commissaris begitoe marah, dan lantes panggil pada enko bek jang kirim itoe padanja.”

Ini katerangan Be Liauw anggep ada masoek di akal. Kaloe tida ada satoe oeroesan heibat dan penting, tentoe commissaris tida nanti panggil orang di waktoe lohor, kerna biasanja saban bikin pepreksaän selamanja pagi. Tapi sebab itoe makanan Sarnah jang masak — kerna Be Liauw blon bangoen tidoer lantaran semalem ia berdjoedi sampe pagi — maka ia lantes panggil itoe „koki dalem” boeat ditanja kaloe-kaloe ia ada tjampoerin apa-apa jang koerang baek.

„Ih, kaga, saja mah kaga tjampoerin apa-apa, tjoemah njang biasa sadja,” saoet Sarnah dengen keroetken djidat.

„Apa loe ada tjampoerin djoega ini kepiting?” tanja Be Liauw sambil tekoek moeka asem dan pandang satoe piring berisi kepiting direboes jang digroemoetin banjak laler.

— „Kepiting ditjampoerin djoega sedikit.”

„Ai, dasar prampoean sial, loe boleh bikin goea tjilaka! Ini kepiting soedah tiga hari, sedengnja moesti diboeang, kenapa loe tjampoerin! Orang jang makan bisa dapet sakit!“ treak Be Liauw sambil tarik napas.

„Kaloe maoe diboeang kenapa dibiarin sadja disitoe sampe sekarang!“ saoet Sarnah. „Kenapa kaga lantes dilèmpar ka krandjang roempoet!“

— „Loe toch taoe goea baroe bangoen tidoer, apa loe sendiri kaga mendoesin barang jang soedah boesoek?“

— „Siapa soeroe saban malem ngelajap, pergi tjari soendel, poelang-poelang pagi, dagangan kaga dioeroes, saja sadja jang ketjapean!“

„Loe troesah banjak moeloet! memang loe prampoean males! kaloe rasa tjape, boleh pergi dari sini sekarang djoega!“ sambil bilang begitoe, Be Liauw kasih satoe tempiling pada Sarnah jang lantes hendak bales menerdjang, tapi doea-doea kaboeroe dipegang dan dipisain oleh itoe orang-orang moeda jang semoea memboedjoek soepaja djangan riboet.

Samentara itoe Goedkoop soedah dateng kombali dengen di ikoetin oleh Ang Pauw Sian jang soedah berdandan rapih. Ini sienshe, jang masih inget perkataännja Tan Tjo Lat bahoea boleh djadi commissaris nanti panggil padanja aken toeloeng kasih obat pada istri dan anaknja jang sakit, soedah lantes anggep jang itoe panggilan tjoemah meloeloe boeat mengobatin maski djoega Goedkoop tida terangken apa maksoednja iapoenja chef. Maka ia ikoet ini politie opziener dengen hati girang, tertjampoer djoega pengrasaän sedikit bangga, jang itoe commissaris, saorang Blanda, ada taro harga atas kapandeannja. Maski djoega ia tida harep bisa trima persenan besar, tapi itoe nama baek, itoe hal loear biasa jang saorang ambtenaar politie Blanda soedah minta pertoeloengannja, soedah tjoekoep aken bikin orang dapet anggepan jang kapandeannja ada lebih menang dari tabib-tabib Tionghoa jang laen.

Orang-orang di restaurant Soedi Mampir djadi sedikit heran meliat Ang Pauw Sian mengikoet sama-sama dengen itoe politie opziener. Tjia Be Liauw lantes menanja: „Eh, sienshe djoega dipanggil?“

„Ho,“ saoet Ang Pauw Sian sambil tersenjoem, „ton koemitalik poe-nia an-lak sa-kiet-poeloet, nio-nia ijoe-ga sa-kiet, pang-git mintah oe-bwat.“

Maski itoe tabib tida taoe boeat maksoed apa ia dipanggil, tapi dengen menginget tjeritanja Tan Tjo Lat, ia tida doega laen dari pada boeat obatin anak dan njonjanja commissaris jang katanja dapet sakit peroet dan berbadan lemah.

Oetjapannja sienshe Ang Pauw Sian membikin Tjia Be Liauw djadi poetjet. Apa jang tadi tjoemah baroe doegaän sadja, sekarang kaliatannja soedah djadi tetep sekali, jang itoe panggilan ada dari lantaran njonja dan anaknja Commissaris politie soedah dapet sakit peroet saäbisnja dahar itoe makanan jang kena ditjampoerin kepiting boesoek oleh Sarnah. Lantaran itoe makanan ada makanan Tionghoa, boleh djadi dari ini sebab djoega maka itoe commissaris minta pertoeloengan satoe tabib Tionghoa boeat bantoe obatin, atawa brangkali doktor-doktor soedah poetoes akal aken menoeloeng.

Dalem pikirannja Tjio Be Liauw sekarang terpeta satoe kaädaän senget heibat dan menakoetken, jang membikin di itoe waktoe, kaloe tida ada itoe politie opziener Goedkoop, nistjaja ia soedah samperin Sarnah aken kasih labrakan keras sampe satenga mampoes. Be Liauw soedah petaken jang ia bakal ditahan di Commissariaat atawa teroes didjebloesken ka dalem pendjara lantaran djoeal makanan jang mengandoeng ratjoen kepiting boesoek. Boleh djadi djoega ia dihadepken di pengadilan dan dapet hoekoeman badan. Laen dari itoe, restaurantnja nanti ditoetoep oleh politie, hingga pentjariannja bakal mati dan ia djadi roedin atawa bangkroet, sedeng boeat kadepanin, kapan ia hendak boeka restaurant lagi, orang nanti takoet blandja lantaran koeatir dapet sakit sabagimana soedah terdjadi dengen familienja commissaris. Dan ini semoea katjilakaän, jang bisa bikin proentoengannja roesak saoemoer idoep, ada dari salahnja Sarnah, itoe prampoean sial jang memang soedah lama ia kapengen singkirken.

Salagi Tjio Be Liauw oering-oeringan kapengen labrak padak Sarnah, mendadak Goedkoop pergi ka satoe toko di sebrang aken bli sigaret. Berlaloenja ini politie opziener boeat sabentaran, digoenaken oleh Be Liauw aken lampiasken mendongkolnja. Ia masoek ka dalem, hampirken Sarnah jang lagi bersisir, djambak ramboetnja aken gentoerken kepalanja ka tembok, tapi itoe prampoean jang pesat dan galak keboeroe tangkep lèhèrnja, teroes gigit idoengnja, hingga djadi bergoeletan, sedeng orang-orang di loear memboeroe ka dalem dan laloe pisahken kombali.

„Soedahlah, djangan riboet! boeat apa! kenapa begitoe!” memboedjoek itoe orang-orang moeda jang dateng pisahken.

„Brangkali dia soedah djadi gila lantaran kaèdanan sama si Moerni boedjangnja baba Sioe,” bertreak Sarnah sambil menangis.

„Memang goea bisa djadi gila lantaran djengkel sama loe poenja perboeatan gegabah,“ djawab Be Liauw sambil napas sengal-sengal dan gosok-gosok idoengnja jang lètjèt dan berlepotan loedah sirih bekas digigit. „Lantaran loe tjampoerin itoe kepiting boesoek di itoe makanan, njonja dan anaknja toean commissaris politie sekarang dapet sakit pajah, sampe moesti panggil sienshe dan doktor, dan blon tentoe djiwanja bisa ketoeloengan. Kaloe sampe djadi apa-apa, goea bisa dihoekoem gantoeng, loe taoe? kaloe kaga digantoeng, dihoekoem boeang soedah tentoe. Biar poen ketoeloengan djiwanja, ini restaurant moesti ditoetoep oleh politie. goea kaga bisa dagang lagi, loe mengarti?”

„Kaloe begitoe,” kata salah satoe pamoeda. „lebih baek sisanja itoe kepiting boesoek lekas disingkirin, boeang sadja ka dalem koja.”

„Djangan, biarin sadja soepaja politie bisa boektiken ini soendel poenja perboeatan gegabah!“ saoet Be Liauw sambil gosok-gosok moekanja sama sapoetangan ”Dasar owe jang lagi swe-siauw dapetin ini prampoean sial! soedah lama owe kapengen oesir dari sini, tapi hati masih kaga tega sadja.”

„Apa loe bilang?” menjander Sarnah; ”goea njang sial? loe njang doearaka! Tempo goea baroe ikoetin, loe masih djadi boeaja, goea poenja saroeng tiga potong loe gade boeat modal dagang sampe goea ampir telandjang. Goea njang kerdja tjape siang malem bantoein tjari doeit Sekarang loe ada sabegini roepa, lantes loe gila prampoean dan oendjoek kepala besar. Dasar lelaki booo-tjèèèng!” Sambil bilang begitoe, Sarnah menjander aken terdjang pada Be Liauw, tapi sebab tangannja dipegang oleh orang-orang jang memisain, hingga tida bisa berapet, maka ia semboer sadja moekanja Be Liauw dengen loedah sirih hingga iapoenja badjoe jas poetih jang baroe ditoeker djadi berlèpotan.

„Ach, bibi djangan begitoe!” kata satoe pamoeda djangkoeng dan bopeng nama Ouw Tjhoet jang lantes pelok dan sèrèt Sarnah lebih djaoe.

Be Liauw djadi seperti kalap. Ia tjoba brontak dari pegangannja bebrapa pamoeda, aken terdjang pada Sarnah, tapi tida bisa terlepas.

„Soedahlah djangan riboet! . . . sabar! . . . . ini perkara toch blon tentoe!” memboedjoek bebrapa orang.

„Ijang-an mang-ka-la-ie. tiam-tiam soetah!” bantoe memboedjoek sienshe Ang Pauw Sian sambil pegang poendaknja Be Liauw dengen djeridjinja jang berkoekoe pandjang-pandjang.

„Mana bisa soedah!” treak Be Liauw dengen napas sengal-sengal; „Awewe haramdjadah!”

„Tangkoerak sija!” membales Sarnah dari djaoe.

— „Nanti owe bikin dia masoek di boei, biar dia rasain . . . . koerang adjar! . . . itoe makanan dia njang bikin . . . . . owe kaga taoe apa-apa . . . . . owe masih tidoer tempo dateng orangnja Bek . . . . itoe serean bisa saksi-in, dan Liatwiesianseng jang ada disini semoea soedah denger sendiri — dia soedah mengakoe dia njang tjampoerin itoe kepiting boesoek — owe maoe tjoetji tangan dalem ini perkara, sebab owe masih tidoer . . . . .”

— „Soedahlah! liat itoe toean politie opziener soedah dateng; djangan riboet, lekas toeker pakean.”

— „Apa soedah klaar? hajo lekasan!” kadengeran Goedkoop memanggil dari loear sambil masoek ka dalem.

— „Toenggoe doeloe sabentar, toean! . . . saja maoe toeker badjoe doeloe . . . . ini prampoean soendel bikin saja tjilaka . . . toean moesti bawa dia djoega . . . . iket tangannja dan masoekin dalem boei sekarang djoega! dia njang koerangadjar brani tjampoerin kepiting boesoek dalem itoe makanan . . . .”

— „Kenapa? makanan apa?”

— „Itoe makanan jang tadi wijkmeester bli boeat toean commissaris . . .”

— „Itoe boekan saja poenja perkara, saja tjoemah diprentah ambil baba dan adjak mengadep pada toean commissaris sekarang djoega.”

— „Ja‘ tapi ini prampoean gladak jang djadi lantaran! . . . toean moesti bawa djoega sama dia, sebab dia jang paling berdosa! . . . saja sih tida taoe apa-apa, toean. tadi saja masih tidoer!”

Goedkoop djadi bengong dan garoek-garoek kepala.

— „Ben je bedonderd!” ia menjomel: „kowe boleh bitjara sebentar sama toean commissaris; hajo lekas toeroet!”

Ouw Tjhoet kaloear dari kamarnja Be Liauw sambil bawain satoe jas jang ia ambil dari gantoengan. Sasoedahnja toeker badjoenja jang penoeh loedah sirih dan gosok idoengnja jang lètjèt dengen minjak kajoe poetih, Be Liauw dan Sienshe Ang Pauw Sian naek di satoe deeleman bersama-sama itoe opziener aken pergi pada commissaris.


Bab VII

VII.
MABOER.

Sasoedahnja Be Liauw brangkat, itoe pamoeda-pamoeda jang tadi berkoempoel di Soedi Mampir, katjoeali Ouw Tjhoet, semoea lantes berlaloe, aken siarken ini kadjadian penting pada sobat-sobat dan kenalannja, hingga satenga djam komoedian antero pendoedoek di sapoeter Toapekongstraat rame bitjarain ini perkara, jang dengen lekas djadi tersiar di saäntero kota. Satoe dari antara itoe pamoeda-pamoeda, jang anggep dirinja ada satoe djornalis sebab djadi correspondent pada bebrapa soerat kabar boeat toelis kabaran tèktèkbengèk, tida sia-siaken tempo lagi aken wartaken ini kadjadian jang sanget penting, jang dicopy djadi tiga lembar, jaitoe boeat Perniagaän, Djawa Tenga dan Pewarta Soerabaja. Dalem itoe kabaran ada ditjeritaken, bagimana pada hari Senen lohor toean Tjia Be Liauw, eigenaar dari cafe restaurant Soedi Mampir di X jang terkenal, soedah ditangkep oleh politie lantaran iapoenja koki, Njaie Sarnah, dengen gegabah soedah tjampoerin kepiting jang soedah boesoek ka dalem makanan jang dipesan oleh wijkmeester Tan Tjo Lat boeat dikirim pada Commissaris Politie de Stijf, hingga njonja dan anaknja itoe ambtenaar politie, jang dahar itoe makanan, dapet sakit keras jang berbahaja boeat djiwanja. Lebih djaoe itoe djornalis — jang seperti djoega kabanjakan djornalis laen ada anti keras pada Tan Tjo Lat — soedah tambahken satoe kritiek boeat adresnja itoe wijkmeester, jang dikatain terlaloe soeka mendjilat boeat tjari moeka pada pembesar-pembesar, hingga kasoedahannja sekarang ia bakal dapet idoeng pandjang lantaran anterin makanan mengandoeng ratjoen. Djoega itoe djornalis tida loepa aken kasih sedikit sentilan pada golongan politie dengen toelis ini perkataän: ”Kita harep kadjadian di atas nanti djadi satoe peladjaran bagi laen-laen ambtenaar jang rakoes aken djangan gegabah trima anteran makanan dan laen-laen dari itoe wijkmeester.”

Sedeng di loearan moelai rame orang bitjaraken ini hal, Njaie Sarnah di Restaurant Soedi Mampir kabingoengan dan katakoetan satenga mati. Ia kaloear — salah; ka dalem — poen salah; ia tida taoe apa moesti bikin. Tadi koetika sedeng riboet bertjektjok dan bergoelet, amarahnja sedeng meloeap, ia tida pikir takoet satoe apa. Tapi sekarang, sasoedahnja liat Tjia Be Liauw dibawa pergi oleh itoe politie opziener, ia moelai timbang dan rasa-rasa itoe segala tjomelan dan antjeman jang Be Liauw oetjapken. Ia mendoesin jang dirinja betoel bersalah paling besar, kerna boekannja Be Liauw, hanja ia sendiri jang tjampoerin itoe kepiting boesoek. Dengen lekas ia djoempoet sisanja itoe kepiting jang masih katinggalan, teroes dilempar ka lobang kakoes. Tapi Ouw Tjhoet, jang sakean lama bengong mengawasin tingkanja, lantes berkata: „Owe rasa, bibi, linjapnja ini restant kepiting tida menoeloeng satoe apa, sebab kaloe itoe njonja atawa anak dari toean commissaris djadi mati, doktor bisa preksa isi peroetnja dan lantes taoe iaorang kena ratjoen dari kepiting, apalagi bibi sendiri soedah mengakoe di depan banjak orang, bibi jang tjampoerin, dan enko Be Liauw sengadja toemplekin itoe kasalahan atas bibi poenja kepala.”

„Abis bagimana, baba? . . . apa akal sekarang?” tanja Sarnah dengen moeka poetjet dan bingoeng, hingga ia ampir menangis.

„Tida laen bibi moesti lekas minggat dari sini sekarang djoega, djangan sampe kapegang oleh politie, sebab bibi boleh dihoekoem gantoeng atawa sedikitnja dipendjara saoemoer idoep kaloe bikin bebrapa djiwa orang djadi binasa, apalagi jang dapet tjilaka ada njonja dan anaknja commissaris politie.”

„Ai! toeloenginlah, ’ba, toeloengin!” meratap Sarnah dengen badan goemeter. Ini prampoean bodo soedah bajangken dalem ingetannja jang dirinja sabentar lagi bakal dirantè oleh politie, didjebloesken ka dalem pendjara dan achirnja disèrèt oleh algodjo ka atas tiang pegantoengan.

„Dari doeloe owe soedah ingetin,” kata Ouw Tjhoet sambil menjengir; „tida perloe bibi tinggal setia dan ikoetin teroes pada enko Be Liauw, jang lagi sedeng gila djoedi dan gila prampoean. Dia soedah brapa kalih omong di loearan jang bibi dia maoe oesir seperti andjing, sebab dia maoe ambil si Moerni boeat djadi bini. Tapi bibi masih berat pada itoe bandot toea, itoe lelaki berhati kedjem. Bibi jang tjape bantoein tjari doeit, achirnja orang laen jang senang. Bibi poenja kesalahan dalem hal ini tida besar, sebab bibi boekan sengadja maoe ratjoenin orang, dan tida taoe itoe kepiting soedah boesoek . . . .” „Memang saja kaga taoe, kaga sengadja. Tadi Be Liauw salain kenapa saja kaga boeang itoe kepiting, tapi kaloe saja boeang zonder tanja lagi, saja takoet ditjomelin. Doeloean saja soedah taoe boeang sajoer kari njang soedah basi, lantes dia marah-marah, katanja kenapa maen boeang sadja, kaga diangetin. Sekarang saja njang disalahin . . . . ach, betoel keliwatan sekali!”

Abis bilang begitoe, Sarnah moelain menangis.

„Nah, sekarang bibi liat bagimana kedjem. Be Liauw poenja ati. Tapi bibi njang salah sendiri maoe ikoetin lelaki begitoean. Memang Be Liauw lagi tjari djalan maoe singkirin sama bibi, dan tentoe sadja dia bakal merasa girang kaloe bisa tindih pada bibi boeat ini kesalahan ketjil sampe bibi moesti mati di tiang pegantoengan, soepaja dia enak bisa piara si Moerni.”

Sarnah poenja roepa sekarang djadi poetjet seperti mait. Ia djongkok merangkang dan sembah kakinja Ouw Tjhoet sambil meratap: „Hajolah baba, toeloengin saja, kaga ada laen orang jang bisa toeloeng saja poenja djiwa. Sampe mati saja kaga nanti loepa baba poenja boedi. Apa baba maoe saja toeroet. Doeloe betoel saja koerang pikir, saja tolak baba poenja permintaän dan keloearken omongan ketoes, sebab itoe waktoe hati saja masih berat sama si Be Liauw. Tapi sekarang saja soedah taoe si Be Liauw poenja djahat; kaloe sampe saja bisa terlepas dari ini tjilaka, saja soempah saja nanti ikoetin teroes sama baba dari idoep sampe mati.”

Matanja Ouw Tjhoet kaliatan menjalah dari kagirangan. Ia menjengir, hingga bibirnja jang tebel terboeka dan kasih liat sabaris gigi tonggos. Hatinja merasa girang sekarang bisa dapet koetika baek boeat pikat ini satoe prampoean jang soedah lama ia tjoba èrèt dengen sia-sia.

Ouw Tjhoet ada teritoeng satoe dari boeaja-boeaja jang terlaloe males boeat pegang pakerdjaän tetep, hanja idoep dari roemah-roemah djoedi gelap sabagi pembantoe dari jang boeka itoe perdjoedian aken disoeroe ondang orang boeat dateng maen, dan laen-laen sabaginja. Pakerdjaännja jang tetep tjoemah satoe taon satoe kalih, jaitoe waktoe taon baroe Imlek ia biasa toeroet maen pada opera jang mengamen di straat. Ini pakerdjaän sabetoelnja tida membri hatsil sabrapa, tjoemah tiba tjoekoep boeat bli topi, spatoe dan satoe stel pakean baroe, boeat mana ia biasa ambil voorschot lebih doeloe. Tapi Ouw Tjhoet boekan tjoemah kapengenin itoe sadja, hanja ia ada harep laen hatsil lagi jang terkadang bisa didapet dari maen opera.

Iapoenja koelit jang item, moekanja jang tertaboer tapak tjatjar, bibirnja jang tebel dan giginja jang tonggos, membikin tida satoe manoesia bisa merasa kagoem pada iapoenja roepa hingga ada soesah sekali boeat ia bisa tarik hatinja orang-orang prampoean. Tjoemah di waktoe maen opera ia ada dapet kans aken bersalin roepa dengen pake poepoer jang tebel dan kaloearin actie-actie jang bisa membikin kasemsem orang-orang prampoean jang berpikiran tjoepet. Laen dari itoe, memang ia ada poenja talent atawa kapandean boeat djadi acteur opera, kerna soearanja bagoes, omongannja rapih, dan bisa djoega kaloearken segala matjem tingka, baek sabagi satoe hero, atawa poen sabagi satoe villain. Kaloe ia lagi djadi satoe pamoeda baek jang terkeniaja, ia bisa djoega bikin orang jang nonton djadi kasian; dan kaloe ia lagi djadi satoe badjingan, ia bisa oendjoek tingka jang bikin orang gemes. Djoega ia bisa menjanji roepa-roega lagoe, teroetama krontjong dan stamboel, serta bisa djoega pentil guitaar dan maenken satoe doea tetaboean laen. Djadi kaloe sadja hatinja tida pembosenan dan meraalnja tida terlaloe bedjad, sabetoelnja ia bisa madjoe djaoe dalem kalangan tooneel dan menjadi satoe auteur jang loemajan, apalagi kaloe dapet pimpinan betoel.

Ouw Tjhoet soedah perna djoega toeroet opera jang maen pake panggoeng dan terkoeroeng dalem loods tapi tida bisa awet, kerna ia gampang sekali bertjektjok pada kawan-kawan dan tiada brentinja timboelken kariboetan oeroesan prampoean. Ia soedah perna djoega dapetken „kangtauw” jang beroepa satoe prampoean moraal bedjad piaraännja saorang hartawan jang ia kena pikat hatinja koetika maen opera hingga oeloerin segala kemaoeannja, tapi tida berdjalan lama, kerna soeaminja keboeroe dapet taoe, lantaran mana ampir sadja kepalanja petjah kaloe ia tida lekas maboer dan mengilang ka laen tempat. Tapi maski begitoe ia tida merasa kapok; ia masih teroes genggem itoe harepan boeat djadi broentoeng dengen djalan mengèrèt.

Pada Tjia Be Liauw ia soedah kenal lama, dan sring dateng mengobrol di restaurantnja. Lantaran pande omong, dan kaki tangannja èntèng, sedia aken bertindak kaloe diminta toeloeng apa-apa, dan sringkali kaloe liat Be Liauw ripoeh ia bantoein zonder disoeroe lagi, maka ia boleh pandang Soedi Mampir ampir seperti roemahnja sendiri, dan tempo-tempo ia menginep djoega disitoe. Lama-lama Ouw Tjhoet moelai intjerken matanja pada Njaie Sarnah, jang maskipoen oesianja soedah teritoeng toea hingga ia boleh boeat iboe, dan parasnja tida bisa bikin satoe pamoeda tergila-gila, tapi ada poenja peniti dari oewang-oewang emas Inggris, gelang dan tali pending dari emas, dan giwang makipoen ketjil, dari brilliant toelen, sedeng kaen badjoenja ada serba lengkep. Laen dari itoe Sarnah ada dapet kapertjajaän boeat trima dan pegang oewang, hingga antero pendapetan dari itoe restaurant ia jang itoeng dan simpen. Ouw Tjhoet pikir, kaloe ia bisa tèmpèl ini „bibi”, selamanja ia tida nanti kakoerangan oewang,

Tapi boeat sampeken ini maksoed tida terlaloe gampang, kerna Sarnah, jang tempo moedanja soedah perna djadi boengaraja, ada teritoeng satoe „oeling” jang tida gampang kena didongengin oleh sembarang lelaki, apalagi jang toekang loentang-lantoeng dan roepanja seperti bebegig samatjem Ouw Tjhoet. Betoel ia sring bertjanda atawa memaen pada Ouw Tjhoet, seperti djoega pada bebrapa lelaki laen jang sring dateng di Soedi Mampir, tapi boeat berlakoe tida setia pada soeaminja ia tida ada pikiran. Tjoemah blakangan koetika Tjia Be Liauw soedah moelai „boe-to”, hatinja Sarnah merasa gemes dan sring tanggap dongengannja Ouw Tjhoet, jang tiada alpa aken sampeken segala perboeatannja Be Liauw jang bisa membikin timboel rasa bentji dan goesar dalem hatinja Sarnah. Tapi maski begitoe, koetika Ouw Tjhoet moelai kembangin iapoenja maksoed kedji, Sarnah lantes kasih satoe dampratan pedas hingga membikin ia djadi klabakan.

Tapi Ouw Tjhoet masih blon boeang harepannja. Ia ada poenja banjak tempo aken menoenggoe datengnja koetika jang lebih baek. Ia taoe Be Liauw moelai bosen pada Sarnah kerna soedah tergila-gila pada Moerni jang masih prawan dan parasnja teritoeng tjantik. Ia soedah reken betoel jang itoe crisis dalem sembarang waktoe bisa moentjoel, kaloe sadja ia djaga baek soepaja Be Liauw dan njaienja tinggal teroes renggang satoe sama laen. Ia tjoemah moesti sedia lambit aken tandèin kaloe itoe ikan melompat dari empangannja. Ia boekan soeka pada orangnja, hanja pada barang-barangnja itoe „bibi” jang ia taksir ada loemajan djoega aken dipake idoep zonder bekerdja bebrapa taon lamanja. Lantaran taoe Sarnah pande masak segala roepa makanan jang sedep, kaloe ini „bibi” bisa termasoek ka dalem djaringnja, ia niat adjak pindah ka laen tempat boeat boeka satoe restaurant samatjem Soedi Mampir dengen oewang modal dari Sarnah dan itoe prampoean jang bekerdja, sedeng ia sendiri satiap hari bertjokol sabagi toapekong idoep, pasang omong dan pentil guitaar, dan satiap sore kedoek oewang dari latji boeat pergi plesier dan intip lagi laen prampoean jang boleh kena dipikat. Inilah ada angen-angennja Ouw Tjhoet di dalem penghidoepan!

Ini pamoeda bo-pèng tiada kira impiannja bakal kedjadian dengen begitoe gampang dan lekas. Tadi tengahari langit masih bersih dan bertjahaja gilang goemilang, tapi sekarang, liwat bebrapa djam komoedian, Soedi Mampir katerdjang toefan heibat hingga itoe „bibi”, jang pada bebrapa minggoe jang laloe telah damprat padanja dengen perkataän „loe kira roepa loe kabagoesan goea moesti ikoet maboer sama loe,” sekarang berloetoet depan kakinja aken srahken diri kaloe sadja ia soeka toeloeng lepasken dari bahaja.

Ini koet ka jang begini bagoes tida bisa diliwatken lagi. Ouw Tjhoet moesti berlakoe sebat aken samboet itoe redjeki jang noemplek di hadepannja. Dengen lekas ia bangoenin Sarnah dan berkata sambil memboedjoek:

— „Soedah, bibi, djangan koeatir, owe nanti toeloeng soepaja bibi slamet, tida ditangkep oleh politie, tapi bibi moesti toeroet semoea owe poenja adjaran.”

— „Baek, baba Tjhoet, apa djoega jang disoeroe saja lantes toeroet.”

— „Kaloearken bibi poenja koffer-koffer, masoekin semoea pakean dan barang berharga apa jang ada, baek poenjanja bibi, baek poen miliknja Be Liauw. Lekas sekarang djoega, djangan ajal lagi, sebab saban menit politie bisa dateng aken bawa bibi ka dalem boei.”

Dalem tempo saprapat djam, Sarnah dan Ouw Tjhoet soedah „bèrèsken” semoea barang berharga jang ada di Soedi Mampir. Oewang simpenannja Be Liauw besarnja ƒ 150 jang ditaro dalem satoe latji, begitoe poen oewang dari latji loear pendapetan dari itoe hari soedah dikedoek bersih dan dimasoekken ka dalem sakoenja Ouw Tjhoet, jang lantes panggil satoe taxi jang disoeroe menoenggoe di satoe straat samping jang soenji, dan dengen djalan dari pintoe blakang Ouw Tjhoet dan Sarnah lantes brangkat maboer, tinggalken Soedi Mampir di bawah penilikannja doea „boedjang dalem” jang masih bodo, jang mengawasi brangkatnja itoe „premier” dengen tjelangap.




Bab VIII

VIII.
PEPREKSAAN.

Koetika Goedkoop soedah perkenalken Ang Pauw Sian dan Tjia Be Liauw pada de Stijf, itoe commissaris lantes adjak itoe tabib Tionghoa ka satoe kamar terpisah di sablah dalem jang speciaal boeat preksa perkara penting. Itoe kamar, jang pernanja di sablah dari kantoran, ada terpisah sendirian dari laen-laen begian, hingga tida ada orang bisa denger apa jang dibitjaraken. Tan Tjo Lat dan laen-laen tida di-idzinken masoek disitoe, kerna de Stijf hendak lakoeken pepreksaän dengen sendirian.

Sasoedahnja soeroe Ang Pauw Sian doedoek, itoe commissaris moelai bikin pertanjaän begini:

— „Apakah singseh ada poenja anak?‘

— „Ata, ata!“ saoet itoe tabib dengen tersenjoem, kerna pertanjaän begini, ada tjotjok dengen adat kabiasaän Tionghoa dan djadi tanda dari persobatan.

— „Brapa anak?“

— „Am-pwat: tika laki satoe pwan-pwan.“

— „Itoe jang lelaki, jang paling besar oemoer brapa?“

— „Anam walat tauwhoen.“

— „Apakah ia soedah masoek sekola.“

— „Soeta, soeta masoek haktong lay-in tauwhoen pitgiap, say-ia pikit mauw kilim Nanking.“

— „Apakah ia bisa naek fiets?“

— „Ho, lia wisa pekang piet toelit-an tjintjio soei, bauwboet sitkali.“

— „Boekan toelisan jang saja maoe tanja,“ kata de Stijf sasoedahnja berpikir sabentaran. „Jang saja maksoedken apa itoe anak jang paling besar, jang soedah beroemoer anemblas taon, bisa naek roda angin atawa speda?“

— „Ooh, wisa, ton, lia pintat sitkali nahiak sipèla.“

— „Singseh poenja anak jang kadoea brapa oemoernja?“

— „Lima walat tauwhoen.”

— „Dan dia djoega pinter naek spede?”

— „Kaka wisa, ton, pwan-pwan mana wole nahiak sipèla.”

— „Oh, jang kadoea anak prampoean; dan jang katiga brapa oemoer?”

— „Sipoeloe tauwhoen. Jang kitjit anam tauwhoen bolon piki haktong.”

— „Apakah singseh poenja anak-anak jang lelaki ada jang bernama Tjoe Pek San atawa Hong Hiang Tjioe?”

Ang Pauw Sian bengong sabentaran kerna ia merasa bingoeng pada ini pertanjaän, tapi boeat minta tegasken ia tida brani, dan lantes sadja anggep sekarang commissaris maoe moelai bitjara oeroesan penjakit dan obat-obatan.

— „Boetoet, ton, gwan anlak sa-mwa kaloe djiato bwalan saykit gosok Hong Hiang Tjioe, poeloet saykiet minloem Tjoe Pek San, toentoe ba-ik.”

De Stijf tersenjoem, kerna taoe itoe sienshe salah artiken iapoenja pertanjaän. Maka ia lantes ambil djalan jang lebih pendek dengen menanja begini:

— „Siapakah namanja itoe anak paling besar?”

— „Ang Hie Seng.”

— „Apakah ia tida poenja laen nama lagi.”

— „Kaka, ton.”

— „Sekarang saja maoe tanja, lagi kemaren sore tempo toeroen oedjan besar, dari djam anem sampe delapan malem, itoe Ang Hie Seng ada di mana?”

— „Lia nahiak sipèla say-ia soeloe kilim bis-tet sitasihoen oedjian boesat malam poekoet lalapan waloe poelang lomah.”

— „Oh, singseh soeroe itoe anak naek spede pergi di station boeat kirim bistel, lantes toeroen oedjan besar sampe malem djam delapan baroe ia poelang ka roemah?”

— „Boetoet, ton.”

— „Apakah ia pergi sendirian, tida ada bawa kawan?’,

— „Lia piki senlili, auwsin polang lomah sama tam-an satoe.”

— „Oh, tempo itoe anak pergi ka station ia naek spede sendirian, lantes waktoe ia poelang ka roemah dengen berdoeaän sama temennja.” — „Boetoet, ton.’,

— „Itoe waktoe ia berpakean bagimana?”

— „Kolang piliksa, ton.”

— „Dan siapa namanja iapoenja teman.”

— „Say-ia kaka tauwhoe nam-ma.”

— „Nou, baek, singseh boleh toenggoe sadja di loear.”

Sasoedahnja Ang Pauw Sien berlaloe, ia panggil mengadep pada Tjia Be Liauw, jang sasoedahnja disoeroe berdoedoek, ditanja begini:

— „Apakah dalem babah poenja roemah ada tinggal anak-anak moeda antara oemoer 15 dan 18 taon?”

— „Tida ada, toean, saja tinggal tjoemah sama saja poenja njaie dan boedjang-boedjang, tempo-tempo ada djoega tetamoe atawa familie jang menginep.”

— „Apakah kemaren sore di baba poenja restaurant tida ada dateng atawa menginep doea anak moeda?”

— „Jang dateng ada banjak, tapi jang menginep tida ada, toean.”

— „Apakah antara anak-anak moeda jang djadi baba poenja familie, sobat atawa kenalan, tida ada jang bernama Foe Yong Hay dan He Wan Tja?” Tjia Be Liauw bengong sabentaran, achirnja ia menjaoet.

— „Itoe boekan nama orang, toean, itoe nama makanan; kemaren saja kirim sama toean tiga roepa, jaitoe Foe Yong Hay, He Wan Tja dan Mi Shoa Thung, tapi jang masak boekan saja, saja poenja njaie, itoe waktoe saja masih tidoer, tida taoe satoe apa, kaloe saja taoe tentoe saja djaga baek tida kasih tjampoerin kepiting boesoek. Tadi saja soedah labrak sama dia, itoe prampoean memang koerang adjar sekali, saja harep toean soeka preksa biar adil, jang saja tida . . . .”

— „Hei, soedah! djangan bitjara apa jang saja tida tanja!” membentak de Stijf. „Sekarang saja tjoemah maoe taoe, apa kowe tida kenal anak-anak moeda jang pake itoe nama Foe Yong Hay dan He Wan Tja?”

— „Tida, toean.”

— „Apakah kemaren sore, kira djam delapan malem, sasoedahnja toeroen oedjan besar, tida ada dateng doea anak moeda dengen naek fiets di Soedi Mampir?”

— „Tida ada, toean, sebab itoe waktoe ada oedjan, siang-siang itoe restaurant saja soedah toetoep.”

— „Nah, soedah, boleh poelang sekarang.“ Tjia Be Liauw djadi sanget merasa heran jang itoe commissaris tiada seboet satoe apa dari perkara makanan boesoek. Boeat abisken penasaran, ia braniken hati aken menanja

— „Apakah toean tida maoe tanja dari laen-laen oeroesan lagi sama saja?“

— „Tida.“

— „Saja permisi, toean, saja maoe tanja sedikit sama toean, bagimana toean poenja njonja dan anak, apakah sakitnja sekarang soedah baek dan tida koerang apa-apa?“

— „Tida perloe kowe tjari taoe dari halnja saja poenja njonja dan anak!“ membentak de Stijf; „God verdomme, kowe koerang adjar sekali! lekas pigi dari sini!“

— „Saja, toean, trima kasih toean,” berkata Be Liauw sambil bongkokin badannja, moendoer-moendoer dan manggoet bebrapa kalih, lantes boeroe-boeroe djalan kaloear dengen girang dan hati lega, kerna itoe bahaja heibat jang tadi ia begitoe koeatirken, ternjata tida ada sama sekali. Berbareng dengen itoe, ia merasa menjesel soedah tempiling dan maki-maki pada Sarnah jang kasalahannja, soedah tjampoerin kepiting boesoek, tida menerbitken kasoedahan djelek seperti jang ia kira. Boeat bikin itoe njaie djadi ilang sakit hatinja, ia mampir di satoe toko ketjil, bli disitoe satoe flesch minjak wangi Rosa Centifolia dan satoe doos poepoer, jang ia niat kasih persen pada Sarnah kaloe soedah sampe di roemah. Orang bisa doega sendiri bagimana kaget dan djengkelnja Tjia Be Liauw koetika dapetken itoe „Premier“ soedah maboer, tida kataoean ka mana perginja dengen gondol djoega semoea oewang dan barang berharga.

Samentara itoe, Commissaris de Stijf soedah beber di hadepan Goedkoop dan Tan Tjo Lat hatsilnja iapoenja pepreksaän. Iaorang tida bersangsi lagi bahoea jang lakoeken itoe kadosaän ada Ang Hie Seng dengen kawannja. Goedkoop dan Tan Tjo Lat diprentah panggil itoe anak moeda dan iapoenja kawan jang tida kataoean siapa Damanja.

Tan Tjo Lat lakoeken ini prentah dengen sanget girang, kerna sekarang terboeka djalan boeat ia bersihken dirinja dari itoe sangkaän djelek. Hatinja merasa gemes sekali pada anaknja itoe sienshe dan kawannja, jang kadjoestaännja di hadepan itoe doea politie agent soedah bikin ia, Tan Tjo Lat, dapet banjak poesing dan djengkel. Ia soedah pikir, kaloe ketemoe pada Hie Seng, maoe kasih bebrapa tempiling dan tendangan boeat adjar adat atas iapoenja kalakoean nakal dan pande mendjoesta

Koetika sampe di kampoeng Tionghoa, sablonnja pergi ka roemah obat Gwa Po Tong, ia adjak itoe politie opziener mampir di roemahnja lebih doeloe aken tenggak bebrapa glas brendy. Sasoedah basahken tenggorokannja, lantes iaorang pergi ka itoe roemah obat dimana kaliatan Hie Seng lagi memaen bersama soedara-soedaranja.

Tan Tjo Lat dan Goedkoop masing-masing doedoek di satoe korsi, komoedian panggil itoe anak moeda aken ditanja.

„Seng loe moesti omong teroes terang,“ berkata Tan Tjo Lat dengen moeka bengis dan soeara kakoe, „lagi semalem loe pergi ka mana?“

„Owe kaga ka mana-mana,“ saoet itoe anak dengen roepa takoet.

„Loe djangan djoesta! Loe liat ini apa?“ Tan Tjo Lat angkat toengketnja.

Goedkoop bisikin Tan Tjo Lat aken djangan terlaloe bengis, hanja moesti menanja dengen sabar.

— „Goea dan ini toean politie opziener dateng disini boeat preksa sama loe, kaloe kaga omang teroes terang, loe nanti masoek di boei sekarang djoega, inget baek-baek!“

— „Kenapa? apa salahnja si Hie Seng?“ menanja Njonja Ang Pauw Sian jang menghamperi dari samping pintoe.

— „Entjim poenja anak ini kliwat nakal; semalem dia naek fiets zonder lentera dan brani djoestain politie, abis owe tanja dia bilang tida pergi ka mana-mana, sedeng entjek sienshe sendiri tadi soedah bilang sama toean commissaris ini anak naek spede pergi ka station.“

— „Owe pergi ka station waktoe masih siang, boekannja malem,“ saoet Hie Seng, „owe disoeroe kirim bistelgoed, tapi owe kaga naek spede zonder lentera dan kaga djoestain politie.“

— „Apa loe poenja spede ada lenteranja?“

— „Kaga ada.“

— „Djam brapa loe poelang?“

— „Lantaran oedjan besar, owe diam di station sampe ampir djam delapan, lantes owe naek deeleman bersama si Ke Eng, dan itoe spede owe taro di dalem deeleman. Dari sitoe owe kaga pergi lagi ka mana-mana.“

— „Loe djoesta! loe poelang dengen naek spede zonder lentera, dan tempo ketemoe politie loe kasih nama palsoe. Loe djangan maen gila, nanti goea tampar moeka loe!”

— „Betoel, Seng? kaloe betoel bilang teroes terang sadja sama enko Bek.” kata iboenja.

— „Bagimana owe moesti tjeritain barang jang kaga ada. Betoel owe poelang naek deeleman, tjoba tanja sadja si Ke Eng; owe bajar limablas cent, dia bajar sapitjis.”

— „Inget, kaloe kataoean loe bohong, loe lantes masoek di boewi, kaki tanganloe dirante dan loe dihoekoem pendjara tiga boelan, mengarti?” mengantjem Tan Tjo Lat.

— „Betoel owe poelang naek deeleman, tjoba tanja sadja si Ke Eng,” kata poela Hie Seng sambil meringis dan ketakoetan.

— „Itoe si Ke Eng anak siapa dan di mana tinggalnja?” tanja Tjo Lat.

— „Bapanja entjek Soewing, tinggalnja di Gang Koentianak.”

— „Saja kenal itoe orang,” kata Tjo Lat pada Goedkoop; „itoe Gouw Soewing pakerdjaännja djadi toekang tjet, nanti saja tjari itoe anak disana; sekarang toean brangkat sadja lebih doeloe bawa ini anak ka Commissariaat.” Komoedian ia berkata pada Hie Seng: „Loe moesti toeroet sama ini toean politie opziener sakarang!”

Hie Seng roepanja katakoetan.

„Anak saja maoe diapain. baba Bek?” tanja njonja Pauw Sian.

„Maoe dipreksa, kaloe dia kaga mengakoe lantes masoek boewi,” saoet Tan Tjo Lat.

„Mengakoe sadja sekarang, Seng,” kata iboenja dengen roepa sanget koeatir.

— „Owe poelang betoel naek sado, abis koedoe mengakoe bagimana lagi!”

— „Baba Bek, ini anak sabetoelnja kaga taoe mendjoesta, saja minta baba bek toeloeng, djangan dibawa doeloe, toenggoe sampe entianja poelang,” memoehoen njonja Pauw Sian.

— „Entjek sienshe masih ada di kantoor politie, nanti dia ketemoe disana.” saoet Tjo Lat.

— „Apa dia boekan dipanggil boeat mengobatin?”

— „Boekan, maoe dipreksa dari ini oeroesan, kaloe ini anak kaga mengakoe, doea-doea nanti teroes ditahan?”

— „Ai, Seng, kaloe begitoe bae ngakoe sadja soedah, bilang sadja betoel, djangan sampe entia loe ikoet di-boewi, kesian dia soedah toea, abis ini yothiam siapa njang oeroesin!” meratap njonja Pauw Sian.

— „Njonja djangan takoet,” saoet Goedkoop, „ini perkara ketjil dan politie nanti preksa dengen adil, tapi ini anak moesti toeroet sekarang.”

— „Ja, toean, toeloengin sadja djangan sampe dia masoek di boewi.”

— „Mana iapoenja roda angin? itoe barang moesti dibawa djoega,“ kata Goekoop.

Hie Seng masoek ka dalem, sèrèt iapoenja fiets, laloe pake badjoe dan topi sedia aken mengikoet.

„Nah, dari doeloe goea bilang apa, djangan bli spede, tapi loe maksa djoega, sekarang ini spede bikin tjilaka sama loe,” menjomel njonja Pauw Sian pada anaknja.

Sasoedahnja Goedkoop dan Hie Seng brangkat, Tan Tjo Lat moelai bertindak tjari pada Gouw Ke Eng anaknja Gouw Soewing di Gang Koentianak. Di djalan ia mampir doeloe pada satoe doea kenalannja, pada siapa ia tjerita hal ia soedah bisa terangken perboeatannja doea anak nakal jang naek fiets zonder lentera dan djoestaken pada politie.

„Jang satoe, anaknja sienshe Ang Pauw Sian, owe soedah kena bekoek, dan jang satoe lagi, owe maoe soeroe soesoelin.” kata Tan Tjo Lat.

Begitoelah di itoe sore dalem kampoeng Tionghoa tersiar poela lelakon baroe jang meloekisken katjakepan dan kapandeannja Eerste wijkmeester Tan Tjo Lat.




Bab IX

IX
PENGAKOEAN PALSOE.

Sasoedahnja poeas banggain kapandeannja dalem hal tangkep orang-orang bersalah, Tan Tjo Lat lantes poelang dan prentah Kauw Bin panggil pada Gouw Soewing dan anaknja, Gouw Ke Eng, jang moesti mengadep sekarang djoega. Selagi menoenggoe datengnja itoe doea orang, Tan Tjo Lat rebahken diri di satoe korsi males rotan boeat tidoer sedikit, kerna matanja merasa amat sepet, moeloetnja sabentar-bentar mengoeap, badannja lesoe serta kepalanja dirasaken poesing. Laen-laen orang, kaloe sedeng hadepken hal-hal soeker dan penting, bisa loepa makan dan tidoer kerna hati dan pikirannja ketarik pada itoe oeroesan: tapi Tan Tjo Lat, lantaran soedah toeman tidoer di waktoe lohor, tida bisa robah iapoenja kabiasaän: maski boeat sabentaran ia moesti dapet tidoer, tida perdoeli pakerdjaän djadi terlantar.

Ini kabiasaän teroetama lantaran iapoenja tabeat males, sebab maskipoen di waktoe malem sring mengider aken meronda dan preksa soember-soember kahatsilan dan kasenangan, tapi radjinnja Tan Tjo Lat ada banjak mirip seperti kagiatan dan kagoembiraännja binatang. Andjing-andjing pemboeroe bisa berlari lari dan menggonggong sampe satenga harian waktoe lagi kedjer binatang oetan di dalem pemboeroean; matjan dan singa biasa berglandangan saäntero malem boeat tjari korbannja; koetjing-koetjing bisa berdiam di depan lobang tikoes bebrapa djam, pasang mata dan koeping dengen terliti boeat intip itoe makanan; tapi ini semoea kagoembiraän dan kagiatan tjoemah boeat saliwatan sadja, koetika itoe binatang-binatang sedeng terganggoe lapar atawa itoe andjing andjing diandjoerken oleh pemboeroe pemboeroe, hingga lantaran ingin dapet poedjian dan oempakan dari toeannja, marika oendjoek kagiatan. Begitoe lekas pemboeroean berachir, itoe andjing lantes rebah meringkoek, dan di laen-laen harinja poen tida nanti dapet pikiran aken kedjer sendiri binatang-binatang oetan. Itoe matjan dan koetjing, kapan peroetnja soedah padet dengen makanan, bisa tidoer teroes meneroes zonder perdoeliken apa-apa lagi.

Tan Tjo Lat poenja karadjinan, jang ia begitoe banggaken, sabetoelnja boekan karadjinan toelen, kerna sifatnja tjoemah sagebrakan atawa saliwatan sadja; ia tjoemah radjin dan giat boeat kedjer poedjian, oempakan dan kaoentoengan. Saorang jang sasoenggoehnja radjin, biar poen boeat pakerdjaän jang tida mendatengken hatsil atawa kaoentoengan apa-apa, dan malah jang moesti menanggoeng karoegian, kaloe itoe ada djadi kawadjibannja, ia nanti bekerdja teroes seperti biasa. Tapi Tan Tjo Lat tida ada poenja itoe kanekatan bekerdja, maka djoega ia tida bisa singkirken kabiasaännja aken meringkoek di waktoe lohor, kerna tabeatnja jang males bikin ia pernahken kasenangan badan lebih di atas dari pakerdjaän dan kawadjiban.

Sekarang poen ia anggep bahaja jang mengantjem padanja soedah ampir liwat, kerna Commissaris roepanja moelai mendoesin jang perboeatannja itoe doea anak nakal boekan atas iapoenja soeroean; maski djoega Ang Hie Seng keras poengkir itoe toedoean, tapi ia pandang enteng kerna anggep itoe anak bitjara djoesta dan tentoe nanti mengakoe kaloe soedah diantjem oleh Commissaris dan dikasih geboekan. Itoelah sebabnja maka ia bisa rebah mengaso atas korsi males dengen pikiran lapang, dan blon ada lima minuut ia lantes poeles dan mengorok dengen santer hingga kadengeran ampir saäntero roemah, moeloetnja tjelangap dan mengoetjoerken iler jang toeroen ka djanggoet dan lehernja.

Tapi dasar Enko Bek di itoe hari lagi lam-dji-oen, baroe sadja tidoer saprapat djam, ia dibangoenin oleh istrinja jang membri taoe serean Kauw Bin soedah kombali bersama itoe doea orang jang disoeroe ia panggil. Sabetoelnja Tan Tjo Lat jang pesan, kaloe itoe orang-orang dateng, ia moesti dikasih taoe. Tapi sekarang ia lantes oering-oeringan kerna tidoernja diganggoe. Koetika istrinja bangoenin dan tarik tangannja, ia boeka mata dan lantes mengoetoek „yauwsioe!” tapi pada siapa dan boeat oeroesan apa ia oetjapken itoe koetoekan, boleh djadi ia sendiri tida bisa kasih katerangan. Tan Tjo Lat soedah terlaloe biasa aken mengoetoek dan terkadang memaki dengen perkataän mesoem saban kalih kasenangannja terganggoe, apalagi oleh istrinja, hingga moeloetnja djadi automatisch, oetjapken itoe perkataän-perkataän zonder dipikir dan diniat lagi.

„Soeroe toenggoe!“ kata Tan Tjo Lat sasoedah istrinja membri katerangan dengen maksoed apa ia dikasih bangoen. Komoedian, sambil mengoeap dan mengoelèt bebrapa kalih, Tan Tjo Lat tjoetji moeka, lantes ambil iapoenja karwats dari oerat kerbo, komoedian pergi ka loear di mana Kauw Bin bersama Gouw Soewing dan anaknja lagi menoenggoe.

Gouw Soewing ada teritoeng satoe dari orang-orang Tionghoa pranakan miskin jang idoepnja tida menjoesahken orang laen, kerna maskipoen tida terpladjar dan blon perna masoek sekola, serta otaknja poentoel, tapi tabeatnja saderhana, hatinja djoedjoer dan „taoe diri.” Pakerdjaännja jang tetep djadi toekang tjèt jang membri hatsil loemajan boeat dipake idoep saderhana. Di waktoe lagi tida ada pakerdjaän, ia biasa dagang tjintjauw jang ia pikoel sendiri koeliling, samatjem pentjarian jang orang-orang Tionghoa pranakan djeman sekarang, apalagi jang tinggal di kotaän, merasa djidji aken lakoeken, hingga lebih soeka djadi goendal, boeaja societeit atawa penoenggoe roemah djoedi gelap, dari pada tjari redjeki jang moesti kaloearken banjak tenaga dan kasabaran, seria koedoe ditoengkoelin saantero hari.

Gouw Soewing poenja nama betoel Thay Hok, jang berarti Redjeki Besar. Nama Soewing ada panggilan dari iapoenja kawan-kawan lantaran bibirnja di bagian atas ada sedikit petja dari satoe katjilakaän waktoe ia masih anak-anak. Ia soedah begitoe biasa dengen itoe panggilan Soewing hingga itoe nama Tionghoa jang dibri oleh ajahnja, ia tida perna goenaken, dan kaloe ada orang panggil padanja dengen itoe nama sedjati, nistjaja ia tida perdoeliken. Dalem soerat padjek dan begitoe poen dalem lijst kerdja, ia tida pake laen nama dari Gouw Soewing.

Maskipoen miskin, Gouw Soewing blon perna lakoeken kadjahatan, dan siapa kenal padanja djadi merasa soeka lantaran tabeatnja rendah, manis dan akoean. Hatinja jang tida temaha membikin ia terbebas dari kabanggaän dan karojalan, jang sring djadi lantaran saorang miskin idoep lebih besar dari kemampoeannja.

Itoe sedikit hatsil jang didapet dari koeli tjét atawa dagang tjintjauw, lantaran ia pake satjara himat, ada tjoekoep boeat liwatken hari, hingga ia traoesah moesti oetang pindjem pada orang, tjoba tjari hatsil di medja djoedi, atawa lakoeken perboeatan jang tida halal. Maka haroes dibilang Gouw Soewing ada satoe anggota jang bergoena boeat siahwe, sebab ia blon perna berboeat apa-apa jang menjoesahken atawa meroegiken pada orang laen.

Koetika wijkmeester Tan Tjo Lat dateng di pertengahan dan ambil tempat doedoek di hadepan iapoenja medja toelis dengen oendjoek sikep angker, itoe ajah dan anak soedah menoenggoe dan lagi doedoek di satoe bangkoe bersama Kauw Bin. Dengen Satoe treakan njaring Tan Tjo Lat panggil iaorang mengadep, dan sasoedahnja mengawasin Ke Eng dengen moeka asem, ia berkata:

„Goea panggil loe dateng disini boeat ditanja, apa sebabnja kemaren sore loe bersama si Hie Seng, anaknja sienshe Pauw Sian, brani naek speda zonder lentera?“

Itoe anak, jang kaliatan terkedjoet dan bingoeng, lantes mendjawab:

„Ih, engga, owe mah kaga naek spede.....”

„Loe djangan djoesta!” membentak Tjo Lat dengen kadoea matanja melotot seperti hendak lompat kaloear. Komoedian, sambil angkat iapoenja karwats, ia berkata: „Loe liat ini apa?”

„Owe kaga djoesta,” saoet Ke Eng dengen roepa katakoetan.

— „Memang loe djoesta, sebab si Hie Seng soedah mengakoe, bilang dia naek spede kemaren sore, tempo abis oedjan, bersama loe berdoea.”

— „Kaloe begitoe dia jang djoesta, sebab owe tjoemah naek deeleman sama-sama dia dan itoe spede dia naekin ka dalem deeleman.”

„Betoel, enko Bek,” kata Gouw Soewing, „owe sendiri ada di pinggir djalan tempo ini anak poelang; owe liat ia toeroen dari deeleman, dan itoe toekang deeleman, si Adoel dari Babakan, tentoe bisa saksiken apa jang dibilang oleh si Ke Eng. Kaloe enko Bek koerang pertjaja, nanti owe panggil itoe koetsier sebab owe kenal sama dia.”

Ini katerangan dan kasaksian membikin Tan Tjo Lat djadi bingoeng, kerna menoendjoekken betoel Hie Seng dan Ke Eng tida berdosa, dan berbareng dengen itoe, pastilah Commissaris de Stijf aken balik kombali pada sangkaännja jang doeloe, bahoea itoe doea anak sengadja mendjoestain atas iapoenja soeroean.

Apakah akal sekarang?

Mendadak Tan Tjo Lat dapet satoe pikiran jang, menoeroet anggepannja sendiri, ada bagoes sekali. Ia lantes adjak Gouw Soewing dan anaknja masoek ka dalem roemah, soepaja tida ada orang bisa denger pembitjaraännja, komoedian ia toetoerken paka Gouw Soewing apa jang kadjadian tadi malem, dan achirnja ia berkata:

”Toean Commissaris penasaran sekali kaloe tida bisa terangken siapa adanja itoe doea anak jang menipoe politie, boekan boeat dihoekoem, tjoemah boeat di-ingetin djangan berboeat begitoe lagi. Jang disangka keras ada loe poenja anak berdoea dengen anaknja sienshe Pauw Sian jang sekarang soedah ditahan di kantoor commissaris. Ini perkara sabetoelnja tida apa-apa, paling banjak didenda satoe ringgit saorangnja, kaloe sadja iaorang mengakoe, tapi kaloe ia berdoea moengkir, tentoe djadi pandjang, sebab politie ada hak boeat masoekin dalem boewi sampe bebrapa minggoe, dan jang djadi orang toea poen bisa toeroet dapet soesah. Senshe Pauw Sian dari tengahari sampe sekarang masih ditahan teroes.”

„Kaloe barang jang kaga betoel bagimana ini anak moesti disoeroe mengakoe,” saoet Gouw Soewing dengen djengkel.

— “Goea sendiri pertjaja loe poenja katerangan, tapi kaloe commissaris tinggal tetep dalem sangkaännja, tida satoe orang bisa tjega loe berdoea ditahan selama dilakoeken onderzoek. Sabaliknja kaloe si Ke Eng akoein sadja dan bilang betoel naek spede berdoea zonder lentera, dan ia kasih nama palsoe lantaran takoet ditangkep dari sebab bodonja, ini perkara goea tanggoeng tida djadi apa-apa, paling banjak tjoemah didenda. Sekarang loe pikir sendiri, mana lebih baek, didenda sedikit atawa dimasoekin dalem boewi bebrapa minggoe, dan boleh djadi kenjang digeboekin djoega.”

— “Kaloe didenda berat owe toch kaga bisa bajarin, pengabisannja moesti masoek diboewi djoega,“ kata Gouw Soewing sambil gojang kepala.

— „Itoe perkara loe djangan takoet, kaloe didenda nanti goea jang bajar. Laen dari itoe, kapan soedah beres, goea nanti kasih loe doeit, sebab goea kasian pada sienshe Pauw Sian, jang bakal toeroet masoek boewi lantaran anaknja kaga maoe mengakoe. Dari bermoela goea soedah kasih inget, lebih baek akoe sadja, sebab ini oeroesan ketjil, tapi sebab si Hie Seng keras maoe bawa betoelnja sendiri, sekarang dia bakal masoek di dalem boewi bersama bapanja.“

— „Kaloe begitoe itoe commissaris kaga adil, maoe paksa orang mengakoe barang jang kaga ada,” kata Gouw Soewing.

— „Memang, itoe commissaris tjintjia bogauw-koen, adatnja keras, tabeatnja kliwat bengis dan djahat, kaloe satoe kalih soedah sangka orang, tida gampang dia maoe lepas, dan kaloe kaga lantes ngakoe, dia geboekin satenga mati, tapi kaloe orang kaga banta toedoeannja, bilang sadja betoel dan trima salah, boeat kesalahan ketjil-ketjil dia soeka toeloeng dan sringkali lantes dilepas zonder diperkarain lagi. Maka itoe, kaloe kapengen slamet, goea kasih inget boeat si Ke Eng mengakoe sadja, dan goea tanggoeng kaga djadi apa-apa, dan disini goea kasih loe doeit tjaptoen boeat loe poenja oewang soesah.“

Abis bilang begitoe, Tan Tjo Lat boeka dompetnja, sodorken salembar oewang kertas dari sepoeloe roepia, jang oleh Couw Soewing ditampik, tapi achiraja ia trima djoega lantaran Tan Tjo Lat memaksa keras,

„Kaloe enko Bek maoe tanggoeng kaga djadi apa-apa, goea rasa, Ke Eng, lebih baek loe mengakoe sadja,” kata Gouw Soewing.

„Tapi bagimana owe moesti mengakoe, apa owe moesti bilang?” tanja Ke Eng.

„Itoe oeroesan nanti dirempoekin sama si Hie Seng,” saoet Tjo Lat; „sekarang loe toenggoe disini, goea maoe pergi sama toean commissaris boeat ambil si Hie Seng. Lantes kita berdami bagimana moesti atoer itoe pengakoean.”

„Kaloe begitoe, owe permisi poelang doeloe, sebab owe blon makan,“ kata Gouw Soewing.

„Djangang poelang, sebab goea maoe pergi kaga lama,“ saoet Tan Tjo Lat jang koeatir kaloe poelang ka roemah, itoe ajah dan anak berobah pikirannja lantaran denger asoetan orang. „Kauw Bin! pergi ka blakang, soeroe ensoh sadia nasi, boeat Soewing dan Ke Eng! . . . Loe boleh makan disini, goea pergi kaga lama, lantas balik lagi.“

Abis bilang begitoe, Tan Tjo Lat ambil topinja, teroes naek deelman pergi ka commissariata.

Koetika sampe disana, ia dapetken Hie Seng dan ajahnja djoestroe baroe kaloear dari kamarnja commissaris abis dipreksa. Ia teroes ketemoeken de Stijf jang, sasoedahnja kasih tangan, lantes menanja:

„Apakah wijkmeester soedah dapet tjari itoe anak jang satoenja lagi?“

„Blon, toean, sebab kabetoelan tadi pagi ia baroe pergi ka desa Tjiloetoeng, ka roemah familienja, jang djaoenja lima pal dari sini, tapi saja soedah soeroe orang soesoel, lagi satoe doea djam tentoe bisa dibawa dateng. Bagimana hatsilnja toean poenja pepreksaän pada anaknia ini sienshe?“

— „Ia moengkir ada naek fiets zonder lentera. Saja soedah sanggil Misleid dan Kabalerang, tapi doea-doeanja tida kenalin, dan mala Kabalerang pastiken itoe anak jang samalem ada laen orang, boekan Hie Seng, jang roepanja kaliatan tida nakal, hingga saia moesti pertjaja iapoenja keterangan, tapi saja kapengen denger pengakoean itoe anak jang satoenja lagi,“

— „Kaloe toean rasa ia tida bersalah, apakah boleh ia dikasih poelang ka roemahnja sekarang djoega? kasian itoe sinshe, sebab ia poenja roemah obat tida ada jang oeroes. Kaloe anak jang satoenja soedah dapet, gampang saja kirim kombali ka sini doea-doeanja.“ — „Tida halangan boeat soeroe iaorang poelang sekarang, tjoeman wijkmeester moesti djaga soepaja kapan dipanggil itoe anak lantes mengadep.“

Tan Tjo Lat pergi kaloear, samperin Ang Pauw Sian dengen anaknja jang lagi doedoek di bangkoe dengen roepa kesel.

„Sienshe,“ ia berkata dengen berbisik, „toean commissaris maoe tahan sienshe dan sinnshe poenja hauwshe ka dalem boewi, sebab ini anak tida maoe mnngakoe; tapi owe lantes omongin dan tanggoengin jang sienshe berdoea tida nanti nanti lari, maka sekarang commissaris kasih permisih boleh poelang.“

„Ho, ho, kamsia, ban-ban kamsia!“ berbangkit Ang Pauw Sian sambil rangkep kadoea tangannja dan menjodja bebrapa kalih. „Inko Bjik poenja djintjeng boelat boetoet, owe kaka wisa pikoet. Haja, ini hali swesiauw boetoet, kana ini palakala!“

„Soedah, djangan banjak omong disini,“ kata poela Tan Tjo Lat, „paling baek Sienshe lekas poelang, sampe di roemah kita nanti tjamsiang bagimana baeknja, sebab ini perkara blon abis, kaloe Hie Seng blon mengakoe masih bisa dapet soesah besar. Lekas kita naek deeleman.“

Abis bilang begitoe, Tan Tjo Lat berpamitan pada de Stijf, dengen berdjandji ia sendiri nanti tjoba boedjoek dengen manis pada Hie Seng, soepaja kaloe ia betoel lakoeken itoe perboeatan, ia soeka mengakoe teroes terang.

Deeleman jang tarik Tan Tjo Lat dengen Sienshe Ang Pauw Sian dan anaknja, tida mampir di roemah obat Gwa Po Tong, hanja diteroesken ka roemahnja itoe wijkmeester, jang lantes adjak itoe ajah dan anak masoek ka dalem aken berempoek sama Gouw Soewing dan anaknja. Dengen goenaken antjeman dan gertakan dengen lekas Tan Tjo Lat bisa bikin Ang Pauw Sian setoedjoe soepaja itoe anak jang tida berdosa lantes mengakoe sadja jang ia soedah naek fiets zonder lentera bersama Ke Eng, jang nanti akoe bahoea boekan Hie Seng, hanja ia sendiri jang soedah kasih itoe katerangan djoesta pada itoe doea politie agent lantaran koeatir ditangkep. Sasoedahnja beres diatoer itoe pengakoean, Tan Tjo Lat lantes pergi ka satoe toko beras di deket roemahnja, poenjanja toean Liem Bie Tauw, aken pindjem telefoon boeat bitjara pada commissaris, pada siapa ia terangken, itoe anak jang satoe soedah dapet ditangkep dan lantes mengakoe kasalahannja, dan achirnja anak dari itoe sienshe jang tadi moengkir keras, koetika dipadoe, telah toeroet mengakoe djoega, dan sekarang ia menanja pada commissaris apa itoe doea anak haroes dikirim sekarang atawa toenggoe sampe besok pagi sadja, sedeng Tan Tjo Lat sendiri soeka tanggoeng iaorang tida nanti lari. Oleh de Stijf dibri penjaoetan, itoe doea anak moesti dikirim lantes sekarang djoega, dan wijkmeester poen moesti dateng sama sama aken saksiken waktoe ditjatet pengakoeannja.

Sasoedahnja abis bitjara pada commissaris, Tan Tjo Lat mengobrol sabentaran pada Liem Bie Tauw, itoe soedagar beras, jang tanjaken ada perkara apa. Sigrah djoega Tan Tjo Lat tjeritaken pandjang lebar atas apa jang kadjadian samalem, dan terangken bagimana di hadepan commissaris Hie Seng soedah poengkir keras kasalahannja, tapi koetika ia bawa ka roemahnja, aken preksa sendiri, itoe anak nakal lantes sadja mengakoe, dan sekarang Hie Seng dan Ke Eng bakal dibawa ka kantoor commissaris aken diverbal dan boleh djadi bakal ditahan djoega.

„Commissaris de Stijf tjoemah pande djoeal laga sadja,“ kata Tan Tjo Lat sambil djebiken bibir. „tapi ia tida betjoes preksa perkara. Oeroesan tektekbengek jang begini ketjil ia tida mampoe terangken, moesti owe jang bantoe oesoet dan bikin beres!“

„Abis bagimana dengen itoe doea anak,“ tanja Bie Tauw; „apakah ia bisa dapet hoekoeman berat?“

„Owe blon bisa bilang,“ saoet Tan Tjo Lat jang lantes kaloear aken poelang ka roemahnja, dan tida antara lama kaliatan ia naek deeleman bersam Hie Seng dan Ke Eng.

Tan Tjo Lat tida mendoesin koetika ia omong telefoon pada commissaris dan bitjara pada Bie Tauw, itoe soedagar beras poenja anak, Johan Liem, asik mendengerin dengen roepa koeatir dan katakoetan.




Bab X

X.
TERDJIRET OLEH AKALNJA SENDIRI.

Commissaris de Stijf merasa heran, Hie Seng jang tadi moengkir keras, dan jang ia sendiri pertjaja boekan satoe anak nakal, sekarang mengakoe kasalahannja. Ia tanja pada Tan Tjo Lat, apa itoe wijkmeester tida goenaken antjeman atawa paksaän.

„Tida sama sekali, toean,” saoet Tan Tjo Lat, „di hadepan saja poen ia poengkir keras, tapi achirnja ia terpaksa mengakoe koetika saja padoe dengen kawannja, Ke Eng, jang tjeritaken teroes terang segala perboeatannja. Sabetoelnja itoe kenakalan boekan dari maoenja Hie Seng, jang terlaloe penakoet boeat langgar atoeran atawa djoestain politie; itoe semoea ada dari nakalnja Ke Eng jang kasihken adres palsoe pada itoe doea politie agent.“

— „Maski begitoe saja masih tida bisa mengarti, kenapa Misleid dan Kabalerang bisa tetepken Hie Seng boekan ada salah satoe dari itoe doea anak jang naek fiets.”

— „Brangkali sebab itoe malem ada gelap dan toeroen oedjan, hingga roepanja tida bisa dikenalin oleh orang-orang jang baroe ketemoe satoe kalih dengen saliwatan sadja. Laen dari itoe, jang djawab segala pertanjaän ada Ke Eng, boekannja Hie Seng.”

Pepreksaän atas itoe doea anak lantes dimoelai, dan Tan Tjo Lat poen toeroet hadlir. Ke Eng mengakoe teroes terang jang ia soedah djoestaken itoe doea politie agent lantaran takoet.

„Apakah tida ada orang jang soeroe loe kasih itoe adres dan nama palsoe pada itoe doea politie agent?“ tanja Tan Tjo Lat dengen roepa bengis, poera-poera goesar pada itoe anak.

„Kaga ada jang soeroe,” saoet Ke Eng, menoeroet adjaran jang soedah diatoer dan diapalin lebih doeloe dalem roemahnja Tan Tjo Lat.

„Loe kerdja apa pergi ka station?” tanja poela Tan Tjo Lat.

„Saban hari owe bantoein di buffet,“ Ke Eng menjaoet.

Misleid dan Kabalerang lantes dipanggil boeat kenalin itoe anak. Sekarang itoe doea opas dengen tida sangsi lagi lantas bilang, betoel Ke Eng jang soedah kasih penjaoetan koetika ditanja nama dan adresnja.

„Apakah kaoe inget dan kenalin betoel?“ tanja de Stijf.

„Betoel, tida bisa salah lagi,” saoet itoe doea politie agent.

De Stijf srahken itoe doea anak pada Goedkoop aken tjatet pengakoeannja dan bikin proces verbal, kerna anggep ini oeroesan soedah beres, tjoemah tinggal dihadepken sadja pada Landgerecht. Itoe koetika hari soeda moelai gelap, dan de Stijf, jang bekerdja teroes antero hari, sekarang maoe poelang ka roemahnja.

„Kapan soedah dibikinken proces verbal, ini doea anak soeroe poelang sadja, tapi wijkmeester moesti tilik soepaja besok pagi iaorang mengadep di moeka Landrechter,“ kata de Stijf pada Tan Tjo Lat.

„Saja poenja pikiran lebih baek toean tahan disini sampe besok pagi, soepaja iaorang tida pergi ka laen tempat, bikin saja djadi poesing boeat tjari,” saoet Tjo Lat, jang sabenernja koeatir kaloe itoe doea anak tarik lagi pengakoeannja kapan diasoet oleh orang loear. „Oleh landrechter paling banjak dihoekoem denda, terlaloe èntèng boeat iaorang poenja perboeatan nakal dan koerang adjar, maka sabagi hoekoeman extra saja ingin toean tahan disini boeat satoe malem, soepaja laen kalih iaorang tida brani berboeat begitoe lagi.“

„Baeklah, saja toeroet wijkmeester poenja pikiran,“ kata de Stijf, jang lantes panggil Goedkoop aken bri taoe, kaloe soedah beres bikin procesverbal itoe doea anak moesti ditahan boeat satoe malem, dan besok pagi dikirim ka hadepan landgerecht.

„Sekarang, toean commissaris, saja permisie poelang,“ kata Tan Tjo Lat sambil angsoerken tangannja; „saja merasa senang ini perkara soedah beres dan itoe doea anak nakal, jang bikin kita-orang dapet begitoe banjak poesing, sekarang soedah kena dibekoek. Kaloe ada lagi laen-laen perkara soeker, baek di dalem kampoeng Tjina atawa poen diloear, jang toean rasa soesah boeat terangken, toean djangan sangsi aken panggil saja, dan saja selamanja ada sedia, siang atawa malem, boeat membantoe dengen segala senang hati.“

„Baek, trima kasih,“ saoet de Stijf dengen pendek. Itoe commissaris politie sabetoelnja tida senang pada itoe omongan dari Tan Tjo Lat jang bersifat sombong, sabagi djoega ia maoe oendjoek dalem antero kota X tida ada orang politie lebih pande dari ia sendiri.

Dengen angkat kepala dan klemboengin dada Tan Tjo Lat brangkat poelang. Ia poedji dirinja sendiri jang soedah bisa djalanken itoe akal tjerdik, hingga boekan sadja soedah bisa linjapken itoe commissaris poenja tjoeriga, tapi djoega itoe kepala politie terpaksa taro perindahan tinggi dan oetjapken „trima kasih” jang ia soedah begitoe lekas bisa terangken ini perkara. Di spandjang djalan ia soedah pikirken satoe lelakon pandjang jang ia hendak beber pada antero pendoedoek di X jang soeka dengerken obrolannja, dengen didasarken pada de Stijf poenja oetjapan „trima kasih“, hal mana ia hendak goenaken sabagi safoe boekti bahoea itoe commissaris politie ada beroetang boedi padanja. Ia soedah pikir djoega aken tambain ini lelakon dengen satoe dongengan, bagimana de Stijf soedah lantes oendang ia dateng di roemahnja aken minoem bier, pada waktoe mana ia minoem djoega boeat kaslametannja wijkmeester Tan Tjo Lat jang soedah bisa beresken ini perkara jang itoe commissaris tida mampoe terangken.

Commissaris de Stijf soedah pake topinja dan soeroe ambil iapoenja fiets aken poelang ke roemah, koetika satoe opas membri taoe, ada doea anak Tinghoa dateng hendak bitjara.

„Seroe dateng besok pagi sadja,“ kata de Stijf.

„Iaorang bilang perloe sekali,“ kata itoe opas.

„Soeroe masoek,“ prentah de Stijf jang lantes doedoek lagi dalem kantoran.

Doea anak moeda jang pake kemedja poeti, tjelana blauw, raepanja seperti moerid sekola, kira-kira beroesia 17 taon, lantes masoek ka dalem. Jang satoe berkoelit item manis, matanja besar dan bersorot tjerdik, memanggoet dengen gagah dan roepanja brani; jang laen berkoelit poeti koening, matanja sipit dan roepanja pamaloean, memanggoet dengen takoet.

„Siapa kaoe dan ada perkara apa?“ tanja itoe commissaris politie.

„Saja bernama Willem Tan, dan ini saja poenja kawan nama Johan Liem,“ saoet itoe anak jang iteman; „kita-orang dateng disini boeat kasi taoe pada toean commissaris jang kemaren sore kita soedah berboeat kesalahan, langgar atoeran dan tipoe politie.“

— „Boeat perkara apa?“

Willem tjeritaken dengen terang, bagimana ia soedah tipoe doea politie agent koetika ditangkep naek fiets zonder lentera, dengen terangken djoega apa sebabnja iaorang lakoeken itoe pelanggaran,

„Kita pergi ka loear roemah, aken nonton voetbal, dari djam ampat sore, dan itoe oedjan toeroen teroes sampe djam delapan malem; kita poenja peroet merasa terlaloe lapar; sado jang kosong tida bisa diketemoeken, maka terpaksa kita naek itoe fiets maski tida ada lenterannja, sebab djalanan ada sepi. Kita poenja pikiran hendak naek deeleman begitoe lekas ketemoe jang kosong, tapi sablonnja itoe kandaran terdapet, kita ketemoe doea kalih pada politie-politie agent, jang satoe Inlander, jang laen orang Blanda, Saja sengadja kasih nama dan adres palsoe aken maen gila sedikit, dan saja soedah pikir memang maoe mengadep aken terangken nama jang betoel.“

Ini doea anak sabetoelnja masih bisa tambahken lagi sebab-sebabnja, kenapa iaorang mengadep pada commissaris di itoe waktoe. Inilah boekan dari lantaran laen, hanja kerna Johan Liem soedah denger tjeritanja Tan Tjo Lat pada ajahnja, bahoea Hie Seng dan Ke Eng soedah ditangkep. Dengen tergoepoeh-goepoeh ia pergi tjari Willem aken toetoerken apa jang ia denger, dan achirnja ia berdoea pergi ka roemahnja sienshe Ang Pauw Sian dimana kabetoelan istrinja itoe tabib Tionghoa lagi asik tjerita sambil menangis pada bebrapa tetangganja, begimana anak dan soeaminja soedah ditahan oleh politie lantaran ditoedoeh boeat satoe kasalahan jang Hie Seng tida lakoeken.

Willem dan Johan, jang tadinja tida kira marika poenja perboeatan bisa datengken kasoesahan besar pada orang-orang jang tida berdosa, sekarang merasa tida enak sekali. Willem pikir, ia briken nama dan adres palsoe tjoemah boeat bodoin politie, boekan boeat tjilakaken pada Sienshe Ang Pauw Sian dan anaknja, Hie Seng, jang ia kenal baek. Itoe anak dan Ke Eng soedah mengakoe salah tentoelah lantaran dipaksa, dipoekoel atawa dilabrak oleh Tan Tjo Lat jang kasohor èntèng tangannja, maka iaorang bajangken sendiri bagimana sangsaranja itoe doea anak moeda jang moesti terpaksa akoein kasalahan jang marika tida berboeat.

— „Kita moesti mengadep pada commissaris aken terangken doedoeknja hal jang betoel,” kata Willem, sasoedahnja bengong berpikir sakoetika lamanja.

— „Nanti kita jang ditangkep dan dihoekoem,” saoet Johan.

— „Tida perdoeli, sebab itoe ada lebih baek dari pada biarken laen orang dapet soesah dari kita poenja perboeatan, sebab ini kalakoean ada sanget hina dan pengetjoet.”

— „Ach, nanti sadja, kita pikir-pikir doeloe, liatin sampe besok,” kata Johan dengen katakoetan.

Ini doea sobat poenja tabeat ada berlaenan djaoe. Johan tida nakal, tida soeka lakoeken apa-apa dengen memboeta, selamanja berhati-hati, satoe type dari anak moeda jang paling dipoedji dan dikagoemken oleh bangsa Tionghoa; tapi berbareng dengen itoe, tabeat jang kouwkati dan ingin djaga kaslametan sendiri ada bersarang djoega pada batinnja, hingga kaloe moesti diloekisken dengen kasar, Johan ada saorang pengetjoet, jang kabanjakan terdapet pada manoesia jang terlaloe hati-hatii dan inget sadja kapentingan sendiri.

Willem, jang orang toeanja tida terlaloe keras empos „Kasopanan Tionghoa” pada batinnja, hanja biarken itoe anak berlakoe dengen merdika, tida terlaloe tindes iapoenja kalantjangan dan kanakalan, (samatjem didiken jang didapet oleh Benjamin Franklin dan banjak laen-laen orang ternama besar), tabeatnja ada brani, teroes terang dan djoedjoer, serta tida takoet hadepken bahaja. Pamoeda jang bersikep begini memang bisa gampang terbitken onar dan hal-hal tida enak, tapi berbareng dengen itoe ia bisa djoega bikin dirinja djadi bergoena bagi siahwe, kerna ia brani soesah, tjape dan tida djarih terdjang bahaja kaloe ia rasa itoe ada djadi kawadjibannja. Ini matjem tabeatlah jang bisa angkat manoesia ka tingkatan tinggi, aken djadi pemimpin atawa pembela goena orang banjak.

Sikep membêlér dari Johan membikin Willem djadi goesar.

„Kaloe kaoe takoet,” ia mengantjem, “nanti akoe pergi mengadep sendiri. Tapi inget, akoe moesti seboet djoega kaoe poenja nama, hingga sabentar politie nanti dateng aken ambil padamoe. Pikir sekarang, mana lebih baek, mengadep dengen soeka sendiri, atawa diambil dan digoesoer oleh politie.”

— „Apakah tida bisa besok pagi sadja?”

— „Moesti sekarang djoega, sebab Hie Seng dan Ke Eng sekarang ada di kantoor politie. Lekas ambil kaoe poenja fiets, atawa akoe nanti brangkat sendirian.“

Maoe atawa tida, Johan sambil menggroetoe terpaksa moesti mengikoet. Dengen naek fiets jang kemaren, jang sekarang Johan soedah pasangin lentara, iaorang brangkat ka commissariaat dengen Willem membontjang di blakangnja.

Boekan maen terkedjoetnja de Stijf koetika mendenger pengakoeannja itoe doea pamoeda. Tida boleh djadi boeat satoe pelanggaran ada ampat anak jang mengakoe salah. Tjepet sabagi kilap dalem pikirannja ada berklebat perboeatan boesoek dari Tan Tjo Lat jang paksa Hie Seng dan Ke Eng akoein apa jang iaorang tida berboeat. Aken dapet kapastian, ia lantes panggil Misleid dan Kabalerang bersama bebrapa opas laen jang berada di Commissariaat, jang semoea disoeroe berdiri berbaris, lantes ia bawa Willem dan Johan, boeat oendjoek opas mana jang soedah tahan padanja kemaren sore.

„Itoe agent Blanda saja tida kenal roepanja, sebab ia ada pake toetoep kepala,” kata Willem; „tapi agent Boemipoetra saja kenalin, itoe dia,” sambil tangannja mengoendjoek pada Kabalerang, jang lantes dipanggil Las oleh de Stijf.

„Kaoe kenal ini anak?” menanja commissaris.

Kabalerang bingoeng. Sasoedahnja mengawasin sabentaran, ia berkata:

„Saja rasa betoel ini doea jang kemaren naek fiets zonder lentera.”

Misleid poen sekarang tetepken, ia kenalin pada Willem.

„Semoea kerbo!” menjomel de Stijf dengen goesar; „bagimanakah tadi kaoe bisa toedoeh itoe anak jang laen?”

„Sebab wijkmeester, waktoe baroe dateng dengen bawa itoe doea anak, lantes bilang iaorang soedah mengakoe, hingga saja lantes pertjaja iaorang betoel ada itoe anak-anak jang kemaren, maski saja liat roepanja ada laen,” saoet Kabalerang.

Willem dan Johan disoeroe toenggoe, sedeng Ke Eng dan Hie Seng dipreksa lagi.

„Kaoe berdoea bakal di masoekken dalem pendjara sebab soedah bikin pengakoean palsoe,“ kata de Stijf. „Kita-orang taoe kaoe berdoea tida naek fiets zonder lentera dan tida tipoe politie; tapi kaoe sengadja mengakoe begitoe boeat bikin politie bingoeng. Kaloe kaoe tjerita teroes terang boleh lantes poelang sekarang, tapi sebab kaoe brani berdjoesta, bilang barang jang tida ada, kaoe moesti masoek dalem boewi. Kaoe bodo sekali, maoe tjari tjilaka sendiri!“ abis bilang begitoe, Stijf gebrak medja dengen tangannja dan oendjoek roepa sanget goesar.

„Tjerita sadja teroes terang, Eng,“ kata Hie Seng pada kawannja, dengen roepa katakoetan.

„Ja, toean, saja boekan sengadja maoe tipoe, saja disoeroe mengakoe begitoe oleh wijkmeester, jang bilang kaloe tetep moengkir saja berdoea dan saja poenja papa djoega nanti masoek boewi. Kaloe saja mengakoe, nanti dapet persent oewang dari wijkmeester.“

Atas permintaän de Stijf, itoe doea anak tjeritaken semoea itoe permoefakatan di roemahnja Tan Tjo Lat.

Dengen tida ilangken tempo lagi, de Stijf prentah Goedkoop panggil Ang Pauw Sian dan Gouw Soewing, sedeng ia sendiri lantes mengadep pada assistent resident aken toetoerken perboeatannja Tan Tjo Lat. Oleh itoe kepala negri ini hal lantes disrahken pada patih boeat oesoet lebih djaoe, hingga koetika Ang Pauw Sian dan Gouw Soewing soedah dateng, itoe doea ajah dengen itoe ampat anak, bersama-sama de Stijf, lantes brangkat ka kantoornja patih boeat dipadoe dan ditjatet pengakoeannja. Dari sebab itoe pengakoean semoea ada tjotjok, hingga djadi terang sekali antero kasalahannja Tan Tjo Lat, maka pada besok paginja assistent resident panggil itoe wijkmeester jang mengira bakal dapet oetjapan trima kasih boeat katjakepannja, maka boekan maen iapoenja terkedjoet, dan soemangetnja dirasa seperti terbang koetika dibri taoe, ia di-schorst dari djabatannja aken menoenggoe slesenja pepreksaän atas iapoenja segala kasalahan.

Eerste wijkmeester Tan Tjo Lat dilepas dari djabatannja, lantaran sengadja membri katerangan palsoe pada commissaris.

Kabalerang, itoe politie agent klas satoe jang gegabah kenalin orang jang tida berdosa, ditoeroenken ka klas doea; Misleid poenja hak aken dapet promotie, dimoendoerken satoe taon.

Willem Tan dan Johan Liem, lantaran mengadep dan bri katerangan dengen soeka sendiri, hingga membikin politie dapet taoe satoe perboeatan jang menjesatken, dibebasken dari kasalahannja, tida ditoentoet lebih djaoe, malah dengen diam-diam, satjara prive, Willem dikasih tangan dan dapet oetjapan „goed zoo, jonge,” sambil ditepok poendaknja oleh de Stijf.

Ang Pauw Sian terbebas dari kawadjiban tjinkong arak obat prodeo pada Tan Tjo Lat. Tjia Be Liauw, sadari ditinggalken pergi oleh Sarnah, kaädaännja tjotjok dengen iapoenja nama, kerna sringkali ia tida bisa dahar abis nasinja, kerna pikirannja sanget kesel dan djengkel. Itoe Moerni jang berbadan langsing telah diambil oleh ajahnja dan diadjak poelang ka kampoeng, dimana ia dinikahken dengen satoe chauffeur, hingga Be Liauw poenja candidaat „premier” sekarang lowong. Dengen linjapnja Sarnah, Be Liauw djadi kailangan iapoenja „tangan kanan,” maka ia tjoba berdaja aken tjari taoe dimana itoe njaie telah mengoempet. Liwat bebrapa boelan kamoedian baroelah ia dapetken Sarnah, jang tida soesah diboedjoek aken toeroet lagi padanja.

Pengharepannja Ouw Tjhoet tida kasampean, kerna Sarnah terlaloe „litjin” boeat bisa kena dililit oleh itoe badjingan. Sablonnja toeroet Ouw Tjhoet menjingkir ka tempat djaoe, ia pergi doeloe pada soedaranja di kampoeng, pada siapa ia titipken oewang dan perhiasannja, di loear taoenja Ouw Tjhoet, hingga koetika itoe pamoeda bo-pèng bawa ia menjebrang ka Zuid Sumatra, tida ada apa-apa miliknja Sarnah jang bisa didjadiken oewang. Itoe badjingan merasa kadoehoeng boekan maen kena digandoelin oleh itoe prampoean toea jang pantes djadi iboenja. Achir-achir, sasoedah berpoeloean kalih bertjektjok dengen Sarnah Ouw Tjhoet lantes mengilang, dan Sarnah poelang ka Java, dan achirnja balik kombali pada Tjia Be Liauw.

Sakoetika lamanja orang tida denger lagi tentang Ouw Tjhoet, jang tida brani oendjoek roepanja di X, sampe satoe hari orang-orang jang kenal padanja merasa kaget koetika namanja ada tertjatet dalem lijst dari pamoeda-pamoeda jang dikirim oleh Yi Yung Thoan aken pergi ka Canton, boeat masoek bladjar djadi officier pada Whampoa Militair Academie, aken bantoe pada Generaal Chiang Kai Shik basmi pengchianat-pengchianat dan angkat deradjatnja Tiongkok dan bangsa Tionghoa soepaja lekas djadi satoe negri dan bangsa jang paling terindah di kolong langit.

Njatalah Ouw Tjhoet, lantaran kena soemanget jang agoeng, soetji dan moelja dari Yu Yung Thoan, soedah robah angen-angennja, hingga sekarang ia mendadak djadi satoe patriot boeat angkat deradjat negri dan bangsa, dan brangkali ia ingin bisa djoega djadi Chiang Kai Shik jang kadoea!

Helaas!

Baroe diam di Whampoa doea minggoe, Ouw Tjhoet dan bebrapa kawannja soedah maboer, dan sampe sekarang tida kataoean ka mana perginja!

Brangkali ia mati kelaparan di Tiongkok.

T A M A T.

